Stabilizacija prometa na Produktnoj berzi - Biznis i Finansije\nHome\tVestiEkonomija\tStabilizacija prometa na Produktnoj berzi\nTržište se stabilizovalo. Posle više od mesec dana rasta cena žitarica u kontinuitetu, prva nedelja aprila je označila kraj tog relativno dugog perioda. Stabilnost cena je još očiglednija kada se posmatraju dešavanja na tržištu u toku same nedelje, s obzirom da je cena kukuruza varirala u rasponu od svega 0,20 din/kg, dok su svi ugovori u trgovanju pšenicom realizovani po istoj ceni. U takvim okolnostima ponuda i tražnja su pronašle interes za međusobno trgovanje preko berze u ukupnoj količini od 2.433 tona robe, što je u odnosu na prethodnu nedelju rast od 21,65%. Ukupna vrednost robe koja je bila predmet trgovanja u nedelji za nama je iznosila 49.083.580 dinara, ili za 18,74% više od vrednosti prometa prethodne nedelje.\nKukuruz je u prvoj polovini svoje ekonomske godine (period oktobar – mart) dostigao izvozni rezultat od približno milon tona. Za analizu tržišta ovo je važan podatak, koji nam nedvosmisleno govori da ovako naglašeno prisustvo izvoznika praktično znači da je i cena kukuruza na našem tržištu u najvećoj meri zavisna od tržišne strategije izvozne tražnje. Protekle nedelje cena koja je zadovoljavala kriterijume kupaca sa jedne i ambicije ponude sa druge strane bila je na prosečnom nivou od 19,21 din/kg ( 17,46 bez PDV), što je za 1,90% manje od prosečne cene u prethodnoj nedelji.\nPonovo je kukuruz prirodno suv sa nešto povećanim procentom vlage bio tražena roba na našem tržištu. Namenjen domaćoj tražnji, a sa druge strane i usled okolnosti na povećano prisustvo vlage, kukuruz ovakvog kvaliteta van standarda, se prodavao po prosečnoj ceni od 16,50 din/kg bez PDV.\nPšenica je potpuno stabilizovala svoju cenu na nivou od 23,21 din/kg (21,20 bez PDV) i to je u odnosu na maksimalnu ovosezonsku cenu iz prethodne nedelje pad za 0,94%. Cenovni oporavak pšenice u prvom kvartalu ove godine rezultirao je da je cena pšenice roda 2013. došla do nivoa koji je tek za oko 13% manji od cene koju je pšenica roda 2012. imala pre tačno godinu dana. Podsetimo se da je u vreme žetve cene pšenice roda 2013. bila niža od pšenice roda 2012. godine u istom periodu 2012. godine za preko 50%.\nOd ostalih roba na novosadskoj berzi se trgovalo još samo suncokretovom sačmom sa 33% proteina po ceni 31,20 din/kg (26,00 bez PDV) i mineralnim đubrivom SAN po ceni od 31,02 din/kg ( 28,20 bez PDV).\nNakon skoro dva meseca, indeksna vrednost PRODEX-a zabeležila je nedeljni pad. Konstantni rast cene kukuruza koji je započeo još polovinom februara, prouzrokovao je i konstantan rast indeksne vrednosti ovog pokazatelja. Prethodne nedelje PRODEX je beležio svoje rekordne vrednosti posmatrano još od jula prošle godine. Cena kukuruza je prošlog petka iznosila 17,80 din/kg, bez PDV-a, što je najviši cenovni nivo ovog artikla još od avgusta 2013. godine.\nVeć početkom ove nedelje, tražnja za kukuruzom je počela da jenjava. Cena mu je prvo pala na 17,50 din/kg, bez PDV-a, da bi do kraja nedelje bili registrovani pojedinačni berzanski poslovi i po ceni od 17,30 din/kg, bez PDV-a.\nU sistuaciji u kojoj su cene pšenice i soje vrlo stabilne, ovakav pad cene kukuruza direktno je prouzrokovao i pad indeksne vrednosti PRODEX-a i to, kako je već rečeno, prvi put nakon mesec i po dana.\nNa današnji dan PRODEX beleži indeksnu vrednost od 221,14 poena, što je za 1,40 indeksnih poena niže nego prošlog petka.\nKako je cena pšenice u poslednje dve nedelje gotovo konstantno beležila skokove na svetskim tržištima, pa tako i u SAD-u, trgovci kao i poljoprivrednici su očekivali nastavak takvog trenda i u protekloj nedelje, koja je do duše i počela tako, ali nije dugo trajalo. Naime, već od drugog „radnog“ dana vrednosti su počele da padaju, a najviše na osnovu špekulacija da će kiša pomoći usevima u SAD-u. Taj trend pada cene se zadržao do samog kraja nedelje zbog kiša koji padaju od Australije do Amerike i očekuje se da će ublažiti negativne efekte suše. Cena pšenice je u toku proteklog meseca, upravo zbog hladnog i suvog vremena, skočile 16%, što je predstavljalo najveći rast od jula 2012. godine.\nŠto se tiče kukuruza cena fjučersa je, uz oscilacije, zabeležila rast u odnosu na kraj prošle nedelje. Razlog su manje zalihe od očekivanih, kao i velika potrošnja u industriji stočne hrane.\nU odnosu na kraj prošle nedelje cena majskog fjučersa na kukuruz u Čikagu skočila je za 1.02%, dok je cena fjučersa na pšenicu u padu za 4,84%.\nZalihe soje su pale na minimum u poslednjih deset godina i samim tim je došlo do rasta cene ove uljarice. Kineski uvoz soje je u februaru mesecu iznosio 4,81 miliona tona, što je predstavljalo rast u odnosu februar prošle godine od 2,9 miliona tona. Dakle nizak nivo zaliha i jaka izvozna potreažnja iz Azije, glavni su uzročnici ovakvo cenovnog trenda soje.\nVrednost fjučersa na soju u Čikagu je u odnosu na kraj prošle nedelje u porastu za 15,21%, dok je cena fjučersa na sojinu sačmu viša za 0,23%.\nU odnosu na prethodnu nedelju u Budimpešti je došlo do rasta cene pšenice sa majskom isporukom za 3,54%, dok je kukuruz sa, takođe majskom isporukom skuplji za 1,90%. Cena pšenice sa majskom isporukom je u Parizu pala za 2,25%, dok je junski fjulers na kukuruz u Parizu pojeftinio za 1,07%.


EasyJet – Avio karte za Ženevu su u prodaji | Play Travel\nEasyJet ne odustaje od linije Beograd Ženeva: do Ženeve tri puta nedeljno i tokom letnjeg reda letenja, a avio karte možete da kupite odmah po ceni već od 26,99 EUR\nLow cost avio kompanija EasyJet ovih dana je pustila u prodaju avio karte za letove Beograd Ženeva za 2018. godinu.\nTime je konačno i zvanično potvrđeno da low cost avio kompanija EasyJet neće obustaviti letove na liniji Beograd Ženeva. Po planu avio kompanije, letovi će se obavljati tri puta nedeljno (ponedeljkom, sredom i petkom) i tokom letnjeg reda letenja.\nAvio karte za Ženevu možete da kupite za letove sve do 26. oktobra 2018. po ceni već od 26,99 EUR. Cena je za letove u jednom pravcu sa svim uračunatim troškovima, a broj mesta je ograničen.\nPojedini mediji i vazduhoplovni portali su nedavno objavili vest kako će low cost avio kompanija EasyJet obustaviti liniju Beograd Ženeva, nakon čega su predstavnici avio kompanije morali da se oglase i negiraju te navode. I pored obećanja avio kompanije da neće odustati od ove linije, putnici neko vreme nisu mogli da kupe avio karte za letove nakon 23. marta ove godine, što nije ulivalo previše poverenja u to da EasyJet neće obustaviti liniju.\nLow cost avio kompanija EasyJet ove godine će obavljati tri linije iz Beograda, a pored letova za Ženevu, ona će leteti i na novim linijama za Berlin i Basel.\nAvio karte za sve navedene linije se već nalaze u prodaji i možete da ih kupite odmah online po najnižoj ceni putem našeg sajta playtravel.osm.rs ili ukoliko Vam je potrebna pomoć pozovite naš kontakt centar.\nBeograd Basel Beograd Berlin Beograd Zeneva EasyJet playnews67


Da li je tužba podneta američkom federalnom sudu uvod u konačni obračun\nKo su Amerikanci koji su pretvorili Kinu u džina\nObračun američkih suverenista i globalista konačno je ušao u pravne okvire. U kalifornijskom federalnom sudu pokrenut je postupak protiv dva bivša predsednika Sjedinjenih Američkih Država, nekoliko članova njihovih porodica, bliskih saradnika, sponzora, kao i stranih političara i kompanija. Tužba, na 87 strana, podneta je protiv Baraka Obame, Bila i Hilari Klinton, Džoa i Hantera Bajdena, Bila Gejtsa, Džordža Soroša i drugih predstavnika bivše administracije i „duboke države".\nParsa 20 godina istražuje složene koncepte bio-digitalnih mreža, hibridnih ratova i biološki terorizam. U poslednje vreme objavio je rezultate istraživanja u kojima upozorava na opasnost koja preti mogućom zloupotrebom eksperimenata s veštačkom inteligencijom, vojnom robotikom, 5G mrežom i bio-tehnologijom. Tužba, koju je podneo s namerom da se spreči uništavanje čovečanstva, odnosi se upravo na aktuelne tehnološke i biološke pretnje, koje se šire iz Kine, Irana i američke „duboke države".\nPrema tim navodima, grupa političara i kompanija je sumnjičena za izdaju državnih interesa SAD. Izdaja, subverzivne delatnosti i ugrožavanje bezbednosti izvršeno je transferom tehnologije za proizvodnju biološkog oružja u Kinu, koje može da se upotrebi za bio-terorističke akcije. Optuženi se terete da su izvršili bio-digitalni socijalni inženjering koristeći ljudsku biometriju i veštačku inteligenciju.\nZloupotrebom identifikacijskih kodova i algoritmova na nezakonit način prikupljali su privatne biometrijske podatke, čime su narušili ceo korpus ljudskih prava, uključujući i pravo na privatnost. Prikupljeni podaci iskorišćeni su za genocid nad kulturološkim posebnostima, religijsku diskriminaciju i medijski uticaj, koji je omogućio cenzuru „nepodobnih" stavova naučnika i političara, čak i predsednika Sjedinjenih Američkih Država Donalda Trampa.\nKontrola informacija omogućila je kontrolu javnosti.\nUz pomoć naprednih tehnologija, neuralnih mreža i bio-hemije, optuženi su kreirali i razvijali ksenobots tehnologije za eksperimente s matičnim ćelijama i robotikom, sa ciljem da ožive nezemaljske oblike života, koji mogu da mutiraju ili da budu programirani za širenje bolesti koje bi ugrozile opstanak ljudske vrste na bezbroj načina. -\tZloupotrebom bio-tehnologije, sve gore navedene kompanije i lica, pokušavaju da realizuju plan sa željom da stvore veštačku superiornu inteligenciju i reprogramiraju ljude, kako bi im uništili slobodnu volju, sa krajnjim ciljem da izazivanjem ratova među državama i upotrebom virusa i na brojne druge načine unište kompletnu svetsku populaciju.\nBarak Obama, Hilari Klinton, Džo Bajden, Nensi Pelosi, Bil Gejts, Ilon Mask (i ostali gore nabrojani) na nemaran, nekompetentan i izdajnički način su dopustili da Kina i njene korporacije dođu u posed, odnosno da ukradu, bio-tehnologiju, kvantnu tehnologiju, bio-metriku, tehnologiju čipova, 5G, tehnologiju ratnih brodova, svemirsku i druge tehnologije, kao i privatne podatke američkih građana.\nBarak Obama je dozvolio da američki biznismeni, institucije, škole i građani investiraju u Kinu i da transferišu osetljive napredne tehnologije, koje ugrožavaju opstanak živote svih ljudi na svetu. Obama i njegovi saradnici sabotirali su rad svih američkih nacionalnih službi bezbednosti - navodi se u tužbi, kojom je obuhvaćeno oko hiljadu kompanija, mahom iz sektora naprednih tehnologija.\nPrebacivanjem savremenih tehnologija iz SAD u Kinu, optuženi su stvorili uslove da kineska vlada i njene kompanije dođu u posed znanja, podataka i modela veštačke inteligencije. Pristup veštačkoj inteligenciji, kineske vlasti su iskoristile za stvaranje bio-metričkih tehnologija kojima se vrši nadzor, praćenje, lov, karantin, hapšenje, mučenje, utamničenje.\nU specijalnim koncentracionim logorima i laboratorijama uzgajaju se ljudski organi, namenjeni trgovini. Kineske komunističke vlasti najsavremenijim tehničkim sredstvima sprovode torturu nad svojim građanima, demokratskim aktivistima, nepodobnim naučnicima, profesorima, sudijama i novinarima, verskim zajednicama poput hrišćanske, manjinskim etničkim grupama kao što su Ujguri i Tibetanci, pa i nad svim ostalim pojedincima, koji zasmetaju vlastima iz bilo kog razloga.\nKineski režim je napredne tehnologije iskoristio da stvori bio-metrijsko oružje koje ugrožava bezbednost cele planete.\nKršenjem nacionalnih i međunarodnih zakona, optuženi su stvorili tehnologiju za proizvodnju savremenog nekonvencionalnog oružja. Transferom te vojne tehnologije u Kinu, izvršili su izdaju nacionalnih interesa i ugrozili bezbednost Sjedinjenih država.\nIran je od Kine kupio tehnologiju vrednu 150 milijardi dolara. Iranska vlada, vojska i verska oligarhija tu tehnologiju koristi za širenje vlastitih interesa na Bliskom istoku, ali i prema SAD i Evropskoj uniji, a zloupotrebljava se i za kontrolu iranskog naroda.\nDa bi realizovali svoje interese, optuženi su obezbedili podršku političkih grupacija, nevladinih udruženja, fondacija, naučnih i nastavnih ustanova i medija. Optuženi Obama, Pelosi, Šumer, Klinton, Soroš, Gejts, Bajden i mnogi drugi kreirali su političke konflikte i inicirali impičment, kojim su pokušali da smene predsednika Trampa i njegovu administraciju.\nZa promociju svojih ideja koristili su usluge raznoraznih "eksperata". Preko Soroševe, Rokfildove i Gejtsove fondacije zapošljavali su nekompetentne analitičare u Vašingtonu, Njujorku, Santa Moniki i širom sveta. Finansirali su projekte koji su prikrivali sve opasnosti koje nosi savremena tehnologija i koje mogu da ugroze opstanak ljudske vrste.\nSkupo plaćeni "eksperti" izazivali su međunarodne konflikte kako bi se u ugroženim zonama pojavljivali kao spasioci, da bi menjali kulturni model i prilagođavali ga potrebama svog projekta.\nPrema navodima iz optužnice, Gugl je kreirao platformu koja je prikupila podatke iz celog sveta, o ljudima i svim subjektima koji su koristili internet. Gugl preko AI (veštačka inteligencija) sistema ima pristup svemu što je postavljen on line. Ubrzanje protoka informacija preko 5G mreža omogućiće sve načine zloupotrebe, od konstantne kontrole populacije na osnovu prikupljenih ličnih podataka do fizičke sile.\nNeuraling i Elon Mask su kreirali projekat koji je uspostavio vezu između ljudskog mozga i kompjutera, sa ciljem da napravi kiborge. Elon Mask je vlasnik kompanija Space X i Tesla. Tesla je odbacila preporuke vlade SAD da ne posluje sa Kinom i pristala je da sarađuje sa kineskim kompanijama za koje je ustanovljeno da su učestovale u stvaranju, razvoju i eksploataciji "farmi ljudskih organa". U poslednjih 20 godina u kineskim koncentracionim logorima svake godine se izvrši se od 60.000 do 100.000 neregistrovanih transplatacija.\nU trgovinu organima, koje kontrolišu kineske vlasti, uključena je i kompanija Amazon, koja Kini prodaje različite vrste uređaja i komponenti neophodnih u toj "industriji".\nBil Gejts i njegova kompanija Microsoft takođe su uključeni u sporne poslove kineskih vlasti.\nGejts je pomogao Kinezima da svoje bio-metrijske modele rašire po celom svetu i nije informisao javnost o tome da će njegova tehnologija biti korišćena u Microsoft aplikacijama.\nZa vreme svojih mandata na mestu predsednika SAD, Obama je oslabio FBI, CIA, NSA i vojne službe. Iako je imao informacije o tome da kineske vlasti masovno progone i ubijaju pripadnike političkih, nacionalnih i verskih manjina, pa i da su organizovali međunarodnu trgovinu ljudskim organima, nije preduzeo ništa da ih spreči.\nObama je dozvolio svom zameniku Džou Bajdenu da od Kineza uzme 1,5 milijardu dolara.\nTakođe, Rokfelerova fondacija je investirala velike sume novca u kineske kompanije, koje se bave opasnim bio-tehnološkim projektima. Na taj način potkopane su aktivnosti FBI, CIA, NSA i Pentagona na sprečavanju zlozpotreba u progonu kineskih građana, mučenju i ubijanju. Oni su krivi za izdaju i saučesništvo u genocidu.


Short title article: Milorad protiv Inzka\nDodik je rekao da formiranje predmeta po izmjenama Kaznenog zakona BiH vidi kao "slijed koji ide ka raspadu BiH" koja, kako kaže, "ne može živjeti na ovaj način u kojem se Bošnjaci raduju jer imaju visokog predstavnika koji isključivo radi protiv Srba".\nOn je ponovio kako će svaki građanin Republike Srpske koji bude "uznemiravan zbog nametnutih odredbi Kaznenog zakona BiH biti zaštićen".\n"Ja se nemam namjeru odazvati, niti njima niti bilo kome drugom, ali imam namjeru ići u Sarajevo. Baš me interesuje kako će se ponašati", rekao je Dodik za RTRS sa Mrakovice, gdje se održava skup SNSD-a.\nOn je dodao kako navodi o prijavama govore o tome "da je pravi cilj visokog predstavnika Valentina Inzka i drugih bio da dodatno naprave raskol".\n"Mi ne priznajemo taj sud, ne priznajemo te njihove aktivnosti. Nećemo ih priznati nikada, ako misle da imaju moć da nas uhićuju i tjeraju po zatvorima onda neka izvole odmah krenuti, drugog načina nema. Svaki građanin Republike Srpske, za koga saznamo da je zbog toga bio uznemiravan, bit će zaštićen", naveo je Dodik.


Povećanje Akciza - najnovije vesti - Naslovi.net\nPovećanje Akciza - vesti\n+ Dodaj 'Povećanje Akciza' kao novi prozor na naslovnoj stranici\n"Ovo je budžet za finansijsku stabilizaciju. Nastavljamo sa uzimanjem kredita koji će podržati samo infrastrukturne projekte", rekao je makedonski premijer. Zaev je naveo da će najviše ulaganja biti u škole, vrtiće, biblioteke, kapitalne investicije, zdravstvo i obrazovanje. Prema njegovim rečima i... »\nZbog rasta crnog tržišta duvana, BiH namerava da uspori povećanje cena cigareta. Upravni odbor Uprave za indirektno oporezivanje BiH usvojio je danas na sednici u Mostaru zaključak da se sagledaju efekti povećanja akciza na duvan i predlože izmene zakona da se uspori dinamika povećanja akciza,... »\nBIH planira da uspori povećanje cena cigareta\nZbog rasta crnog tržišta duvana, BiH namerava da uspori povećanje cena cigareta.\nUpravni odbor Uprave za indirektno oporezivanje BiH usvojio je danas na sednici u Mostaru zaključak da se sagledaju efekti povećanja akciza na duvan i predlože izmene zakona da se uspori dinamika povećanja akciza, saznaje... »\nVreća bez dna: Spiskali 8 milijardi maraka da zakrpe budžete, sad im treba još\nUmesto toga BiH ima tek oko 200 kilometara autoputa, četiri puta manje nego Srbija, dok je u Hrvatskoj izgrađeno preko 1.300 kilometara autoputeva. Regionalni i magistralni putevi u BiH se ubrajaju u najlošije i najopasnije u... »\nPo peti put: Ponovo se predlaže povećanje akciza na gorivo za 15 feninga\nUpravni odbor Uprave za indirektno oporezivanje (UO UIO) BiH usvojio je danas danas Nacrt zakona o izmenama i dopunama Zakona o akcizama u BiH po kojima se povećava akciza na naftu i naftne derivate, te biogorivo za 0,15 KM po litru.\nUz ove zakonske izmene u oblasti akciza, UO UIO usvojio je i nacrte o izmenama i dopunama Zakona o uplatama na Jedinstveni račun i raspodeli prihoda te Zakona o sistemu indirektnog oporezivanja. Prema nacrtu danas usvojenih... »\nDžaferović: Cene goriva u BiH su najniže u regionu, ima prostora za uvođenje akcize od 15 pfeniga\nUpravni odbor Uprave za indirektno oporezivanje BiH u Sarajevu će sutra da se izjasni o predlogu izmena zakona o akcizama. Ako postignu saglasnost zakon će biti upućun ponovo na Savet ministara BiH. Ranije nije bilo političke saglasnosti o izmenama ovog zakona. Bez izmena zakona nema novca od međunarodnih kreditora, bez tog novca, nadležni kažu, nema ni novih kilometara autoputa.\nŠefik Džaferović, zamenik predsedavajuće Predstavničkog doma Parlamenta BiH, istakao je danas za N1 kako veruje da će poslanici PS BiH ipak na kraju da procene da je povećanje akciza neophodno za BiH. - Celi svet savetuje BiH da... »\nDoviđenja jeftinom gorivu: Biće posledica...\nB92 pre 46 dana\nSarajevo -- Upravni odbor Uprave za indirektno oporezivanje BiH u Sarajevu izjasniće se o predlogu izmena zakona o akcizama.\nAko postignu saglasnost zakon će biti upućun ponovo na Savet ministara BiH. Ranije nije bilo političke saglasnosti o izmenama ovog zakona. Bez izmena zakona nema novca od međunarodnih kreditora, bez tog novca, nadležni kažu, nema... »\nSaga o akcizama u BiH: Nije postignut dogovor, novi pokušaj tokom sedmice\nPredsedavajući Upravnog odbora UIO BiH i ministar finansija i trezora Vjekoslav Bevanda je rekao nakon petosatne sednice da je izjašnjavanje odgođeno za sredu. - Od predstavnika Upravnog odbora UIO iz Federacije smo dobilii... »\nZvizdić lobira za povećanje akciza na gorivo u BiH\nPredsedavajući Saveta ministara BiH Denis Zvizdić započeo je juče prvu rundu ubeđivanja državnih poslanika da podrže novi set zakona o akcizama.\nZvizdić je prve pregovore imao sa opozicijom, odnosno Demokratskom frontom (DF) Željka Komšića i SDP BiH, koje je, kako saznaje „EuroBlic“, ubeđivao da novac koji je obećan iz EU, nakon pristupanja BiH Transportnoj zajednici,... »\nOstavljaju cigarete ili kupuju "na crno"?\nUvođenjem novih akciza na duvan legalni promet opao za oko 20 odsto, a stručnjaci prognoziraju dalji pad. Medojević: Za 20 godina šverceri prihodovali oko šest milijardi evra od ilegalne prodaje\nPODGORICA - Zakon o povećanju akciza na duvan koji je stupio na snagu 1. avgusta (paklica cigareta za oko 30 centi), već na startu njegove primene doveo je do pada legalnog prometa u Podgorici čak za 20 odsto. Ovu informaciju... »


Ambasador BiH u Republici Indoneziji Mehmed Halilović predao akreditivna pisma predsjedniku Republike Indonezije Joko Vidodou\nAmbasador Bosne i Hercegovine u Republici Indoneziji Mehmed Halilović predao je 8. novembra 2018. godine u Džakarti akreditivna pisma predsjedniku Republike Indonezije Joko Vidodou.\nNakon ceremonije predaje akreditivnih pisama, ambasador Halilović je u srdačnom razgovoru koji je održan u Palati nezavisnosti, indonezijskom predsjedniku prenio pozdrave Predsjedništva Bosne i Hercegovine. Ambasador Halilović je izrazio zadovoljstvo kvalitetom odnosa između Bosne i Hercegovine i Republike Indonezije kao i zahvalnost na podršci i pomoći prijateljske Indonezije. Tokom razgovora ambasador Halilović je naglasio mogućnosti unaprjeđenja i proširenja ekonomske saradnje dvije zemlje i informirao predsjednika Vidodoa o napretku Bosne i Hercegovine na putu evropskih i evro-atlantskih integracija.\nPredsjednik Joko Vidodo je Predsjedništvu Bosne i Hercegovine uputio najbolje želje i zahvalnost, te iskazao uvjerenje da će napori Bosne i Hercegovine na putu evro i evro-atlantskih integracija biti uspješni. Predsjednik Vidodo je zaželio ambasadoru Haliloviću uspjeh u radu i daljnjem unapređenju bilateralnih odnosa dviju država.


Predsjednik Dodik dobitnik Velike godišnje povelje\nPočetna Aktuelnosti Prethodni događaji Predsjednik Dodik dobitnik Velike godišnje povelje\nVelika godišnja povelja Matice iseljenika i Srba u regionu sinoć je na svečanoj ceremoniji u prostorijama Matice u Beogradu dodijeljena predsjedniku Republike Srpske Miloradu Dodiku za ukupan doprinos očuvanju Republike i unapređenju odnosa Srpske i Srbije.\nU obrazloženju odluke navodi se da je Dodik učinio mnogo na značajnom poslu, očuvanju i njegovanju svesrpskog jedinstva, odbrani srpskog jezika i pisma, narodne tradicije i običaja i sve važnijeg uspostavljanja i održavanja čvrstih veza sa Srbima prijateljskim narodima i državama.\nNagradu je u ime predsjednika Republike Srpske Milorada Dodika primio direktor Predstavništva Srpske u Srbiji Mlađen Cicović, koji je prenio pozdrave predsjednika Srpske i njegovo lično izvinjenje što zbog neplaniranih obaveza nije u mogućnosti da prisustvuje ceremoniji.\n"Prenosim vam poruku predsjednika Dodika , da je ovo priznanje za njega samo podstrek da još više radi na onom što je radio do sad, na očuvanju Republike Srpske, na izgradnji njenih institucija, jedinstvu srpskog naroda, jačanju odnosa Srpske i Srbije i na zajedničkom radu i jačanju saradnje sa srpskom dijasporom", naveo je Cicović.\nPrema njegovim riječima, predsjednik Dodik je poručio da će nastaviti da radi i na očuvanju srpskog jezika i ćirilice, srpske kulture i tradicije, pravoslavne vjere i Srpske pravoslavne crkve.\nPredsjednik Matice Miodrag Jakšić izrazio je zadovoljstvo što je ova najznačajnija nagrada - Velika godišnja povelja dodijeljena predsjedniku Republike Srpske Miloradu Dodiku.\n"Njegovo delo je zaista značajno, veliko i ohrabruje sve nas u Srbiji i našu braću u Republici Srpskoj i na taj način želimo da skromno, ovim priznanjem zahvalimo za ono što čini da međusobne veze budu što čvršće, jače i bolje", rekao je Jakšić.\nNa sinošnjoj ceremoniji povelje su dodijeljene i srpskom privrednom društvu "Privrednik" iz Zagreba za predan rad na stipendiranju srpske djece u Hrvatskoj i beogradskom "Sava centru" koji je u svom prostoru omogućio predstavljanje više od 100 programa Srba iz dijaspore.\nMatica je sinoć dodijelila i književnu nagradu "Rastko Petrović" za životno djelo srpskom piscu Krinki Vidaković Petrov, koja živi i stvara u SAD.\nNagrada "Rastko Petrović" za najbolje prozno djelo u 2017. godini dodijeljena je Radmili Mihajlović, koja stvara u Rimu, za "Kulturu pamćenja tršćanskih Srba", dok je istoimena nagrada za najbolje djelo poezije pripala dr Slavomir Gvozdenović iz Temišvara (Rumunija) i Petar Milošević iz Budimpešte (Mađarska) za zajedničku zbirku poezije „Sa srpskog limba“.\nBroj pregleda članka : 5224015


FUP /Velika akcija policije u Mostaru: Pronađena plantaža marihuane, bombe... / Radio Sarajevo\nFoto: FUP/Zaplijenjeni droga i oružje\n01. 10. 2020. u 15:24:00 Radiosarajevo.ba\nPolicijski službenici Federalne uprave policije jučer su, u kooridiniranim aktivnostima sa pripadnicima MUP-a RS, PU Trebinje, pretresli dvije lokacije na širem području Grada Mostara, te su uhapsili dvije osobe inicijala M. M. M. (1978.) i E. M. (1972.).\n"Prilikom pretresa pronađena je i oduzeta određena količina zeljaste materije koja svojim izgledom asocira na opojnu drogu 'Cannabis Sativa L' cca 1-2 kg, veća količina eksploziva cca 13 kg, dvije ručne bombe, puška, veća količina municije, tri ručne radio stanice, mobilni telefonski aparati, sim kartice, te drugi predmeti koji potiču ili se dovode u vezu sa predmetnim krivičnim djelima, a koji će biti korištteni kao dokaz u krivičnom postupku", saopćeno je iz FUP-a.\nOsim ovoga, na području Općine Istočni Mostar locirana je plantaža sa nasadama indijske konoplje s kojom se u vezu dovode uhapšeni.\n"Uhapšene osobe su kriminalistički obrađene u prostorijama Federalne uprave policije, nakon čega su predate policijskim službenicima MUP-a RS na daljnje nadležno postupanje, s tim da je protiv istih nadležnom Tužiteljstvu Hercegovačko-neretvanskog kantona podnesen Izvještaj o počinjenom krivičnom djelu zbog postojanja osnova sumnje da su počinili gore navedena krivična djela", navedeno je u saopćenju.\nTagovi: Akcija FUP-a Mostar PU Trebinje MUP RS droga marihuana plantaža oružje hapšenje\nIstraga / FUP ušao u zgradu Gradske uprave Visoko, oduzeli dokumentaciju


Tanjug 18. maja 2022. 18:46\nBEOGRAD – Podrška sprovođenju Zelene agende, unapređenje uslova za investiranje i izgradnju i unapređenje kvaliteta donošenja propisa, tri su ključna reformska prioriteta od ukupno 12 koje su izabrali članovi NALED-a u strateškom planu za period 2022-2025 koji je javnosti predstavljen na današnjoj završnoj svečanoj sednici 16. godišnje Skupštine NALED-a.\nPokrenut je i niz važnih inicijativa kao što su pilot projekti za upravljanje različitim vrstama otpada, programa podrške inovacijama StarTec h i Nacionalne inicijative za bezgotovinsko plaćanje, kroz koji je podržano uvođenje eFiskalizacije i bezgotovinskog plaćanja na 25.000 lokacija malih trgovaca i institucija.\n„Definisali smo 12 ciljeva grupisanih u dve oblasti odnosno nivoa delovanja – horizontalni i vertikalni, kojim se obezbeđuje unapređenje javnih politika i usluga u različitim sektorima, na lokalnom, nacionalnom i regionalnom nivou, a sve to pod okriljem EU integracija“, rekao je Cvetković.\nNALED danas ima 316 članova iz redova privrede, lokalnih samouprava i organizacija civilnog društva koji direktno doprinose osmišljavanju i realizaciji reformskih inicijativa u okviru šest tematskih saveza – za fer konkurenciju, eUpravu, zaštitu životne sredine, imovinu i investicije, hranu i poljoprivredu i zdravstvo, a od prošle godine novi član NALED porodice je i BFC klub, telo koje trenutno okuplja 25 gradova i opština sa povoljnim poslovnim okruženjem.\nAmbasador SAD u Srbiji Kristofer Hil je rekao da veliki rad NALED-a jedan od glavnih razloga zašto je Srbija viđena kao dobro mesto za poslovanje.\n„Dokaz za to su sve veće direktne strane investicije. Postoji razlog zašto je u poslednjih pet godina Srbija privukla oko polovine stranih investicija u regionu. Drago mi je da istaknem i da su u prethodnih pet godina direktne investicije iz SAD dostigle više od četiri milijarde dolara i nastavljaju da rastu. Ali, Srbija ne može da se osloni samo na skorašnja pobošljanja. Održivost rasta na dugi rok zahteva dalju posvećenost reformama koje doprinose punom usklađivanju Srbije sa EU“, rekao je Hil.\nUkazao je da je potrebna veća transparetnost u privredi, još predvidljivije poslovno okruženje, unapređenje javnih nabavki i drugo, a sve kako bi se dodatno podigla konkurentnost srpske privrede.\nHil je rekao da je Otvoreni Balkan dobra inicijativa usmerena na saradnju u regionu i da može dodatno da podstakne ekonomski rast.\n„Srbija treba da gleda unapred“, poručio je Hil.\nZa je mene Srbija već napravila izbor i ide ka njemu, istakao je Hil i dodao da je članstvo u EU strateški cilj Srbije.\nSkupštini NALED-a prisustvovali su i predstavnici Vlade Srbije, ministri Tatjana Matić, Marija Obradović, Anđelka Atanasković i ministar Tomislav Momirović, institucija zaduženih za unapređenje uslova poslovanja i donatorskih organizacija koje su podržale reforme – USAID, GIZ, EU, EBRD, SIDA, Britanska ambasada, Svetska banka i UNDP.\nDodeljena su i priznanja NALED strela za doprinos ekonomskom razvoju.\nCvetković je rekao novinarima su prioriteti NALED-a prihvaćeni od vlasti i da je uveren da će sa novom vladom reformski procesi biti dodatno ubrazani.


Kako najbolje čuvati brašno - Bolja Zemlja\nBrašno se vremenom kvari, zato je najbolje čuvati ga u plastičnim ili staklenim posudama sa zatvaračem, tako će duže ostati sveže.\nOd trenutka kada je proglašena epidemija korona virusa svedoci svi su pohrili u radnje kako bi kupili osnovne životne namirnice, među kojima je i ona najtraženija – brašno. Sve vrste brašna pakuju se u papirne ambalaže, ali nije najidealnije čuvati ga u istom.\nKako bi brašno što duže bilo sveže i kako bi sprečili bube da ulaze, najbolje ga čuvati u plastičnim ili staklenim posudama sa poklopcem. Ove posude je najbolje držati na suvom i tamnom mestu, jer toplota i sunčevi zraci mogu da pokvare kvalitet brašna.\nPrethodni tekstSavet stručnjaka: Kako kroz đubrenje zemljišta do dobrog prinosa kukuruza\nSledeći tekstMere usled pandemije: Rusija znatno smanjuje izvoz žitarica


eKapija | Ministri pozvali kineske kompanije da ulažu u Srbiji\nIzvor: RTS | Četvrtak, 11.06.2015.| 15:56\nMinistri pozvali kineske kompanije da ulažu u Srbiji\nPotpredsednica Vlade i ministarka građevinarstva, saobraćaja i infrastrukture Zorana Mihajlović pozvala je kineske kompanije da ulažu u Srbiju i poručila njihovim predstavnicima da postoji još mnogo mogućnosti za uzajamnu saradnju.\nMinistarka Mihajlović je na sastanku sa kineskim privrednicima rekla da su Srbija i Kina strateški partneri i prijatelji, ali i da se u ovom trenutku veliki broj kineskih projekata odvija u Srbiji, prenosi Tanjug.\n- Mi smo zadovoljni, ali je Srbija zemlja koja može još više da iskoristi određene mogućnosti sa kineskim kompanijama i razgovaraćemo o njihovoj realizaciji - istakla je ona.\nUkazala je da će Srbija ove godine sasvim sigurno ostvariti privredni rast i navela da je Srbija zemlja koja je otvorena za ulaganja.\nMihajlovićeva je pozvala kineske kompanije da ulažu u razne oblasti, počev od energetskih i infrastrukturnih projekata, ali i da učestvuju u privatizaciji srpskih preduzeća.\nPredsednica Upravnog odbora Jihaj grupacije za obrazovanje Linda Vang nada se da će oko 30 članova delegacije koji su došli u posetu Srbiji ostvariti konkretne rezultate u pregovorima sa srpskom stranom.\nIstakla je da članovi delegacije dolaze iz raznih delova sveta i da su veoma uspešni biznismeni u oblastima kojima se bave, ali i precizirala da su u delegaciji državna i privatna preduzeća i neka koja posluju u inostranstvu.\n- Nadam se da ćemo u toku ova četiri dana pronaći projekte koji će nas dovesti do obostrane koristi - istakla je Vang i dodala da preduzeća koja su došla u Srbiju žele da iskoriste priliku da unaprede odnose u oblasti infrastrukture, obrazovanja i poljoprivrede.\n- Naša ideja je i da izvozimo kvalitetne poljoprivredne proizvode iz Srbije u razne zemlje sveta i ostvarimo saradnju koja bi značila obostranu pobedu - istakla je ona.\nVang je rekla i da je ideja kineske strane da napravi fond koji će podsticati poslovanje u Srbiji i imati edukativnu ulogu.\nOna je rekla da je poseta kineskog premijera Li Kećijanga Srbiji na Samitu Kine i 16 zemalja centralne i istočne Evrope u decembru otvorila vrata za dalju saradnju Srbije i Kine.\nSERTIĆ: Srbija postaje važan regionalni ekonomski igrač\nMinistar privrede Željko Sertić je istakao da su kineski privrednici očito prepoznali značaj reformi koje sprovodi Vlada Srbije pa su zato zainteresovani da ulažu u Srbiju.\n- To je dokaz da Srbija postaje važan regionalni ekonomski igrač i to je za nas veliki uspeh, jer su reforme koje smo u prethodnom periodu sprovodili dale rezultat da smo prepoznati kao investiciona destinacija - rekao je on.\nU naredna četiri dana predstavnici Srbije će sa kineskim kompanijama razgovarati o poljoprivredi, prehrambenoj industriji, građevinarstvu, ulaganjima u infrastrukturu i energetiku, dodao je.\n- Imamo kompanije koje su raspoložene da razgovaraju o naprednim tehnologijama, mogućnostima otvaranja firmi u Srbiji, jer bi odavde svojim tehnološkim rešenjima snadbevale tržište EU i Rusije - rekao je Sertić.\nMinistar pravde Nikola Selaković rekao je da je decembarski Samit Kine i 16 zemalja centralne i istočne Evrope uticao da kineske kompanije postanu zainteresovane za ulaganja u Srbiju koja će, kako je naveo, biti most sa njihov proboj u centralnu Evropu.\nOn je rekao da ova četvorodnevna poseta kineske privredne delegacije predstavlja samo prvi korak u realizaciji konkretnih projekata.\nDanašnjem sastanku sa tridesetak predstavnika kompanija iz Kine prisustvovali su gotovo svi ministri u Vladi Srbije, predstavnici privrednih komora i ostalih organizacija.\nTokom narednih dana posete, kineska delegacija će obići Privrednu komoru Srbije, sastaće se sa gradonačelnikom Beograda Sinišom Malim koji će im predstaviti projekat Beograd na vodi, a posetiće i Užice i Zlatibor.\nrusko ulaganje u Srbiju\nJihaj grupacija za obrazovanje\nposeta kineske privredne delegacije


VREME 1172 - Slucaj: Privatizacija Luke Beograd -->\nSadašnja Luka se nalazi na potencijalno najatraktivnijem mestu u samom centru grada, jer je izgradnja stambeno-poslovnog kompleksa planirana i na susednom, nizvodnom zemljištu, na površini od skoro 500 hektara.\nLuka Beograd raspolaže sa oko 220 hektara zemljišta u centralnoj gradskoj zoni između Francuske ulice i Pančevačkog mosta.\nPrivatizovana je 1998. godine po tada važećem zakonu o svojinskoj transformaciji, kada je 60 odsto akcionarskog kapitala besplatno podeljeno zaposlenima, 30 odsto preneto na akcijski fond, a deset odsto republičkom penzionom fondu.\nLuku Beograd je 2005. godine za oko 50 miliona evra, otkupom akcija od države i akcionara, kupio luksemburški investicioni fond Vorldfin, u vlasništvu privrednika Milana Beka.\nMali akcionari tvrdili su da su zbog pogrešno urađene procene vrednosti kapitala Luke prodali svoje akcije po devet evra, umesto za 22,18 evra po jednoj deonici. Oni su navodili da su tako oštećeni za 71,5 miliona evra, a država za oko 49,4 miliona dinara.\nSud je doneo presudu u korist firme Vorldfin, gde se u obrazloženju navodi "da se vrednost akcija utvrđuje na tržištu odnosom ponude i tražnje, da su akcionari svojom slobodnom voljom prodali akcije".\nSavet za borbu protiv korupcije je 19. februara 2008. godine predao Vladi "Izveštaj o koncentraciji vlasništva koja je obavljena u akcionarskom društvu Luka Beograd".\nPo mišljenju Saveta taj slučaj je interesantan jer poseduje sve karakteristike "sekundarne privatizacije" – procesa u kome dolazi do prenošenja akcija od zaposlenih na najbogatije ljude u zemlji, koji imaju dobar "kontakt" sa političarima i državnim organima.\nPosle dve godine Savet za borbu protiv korupcije saopštio je (3. juna 2010) da je podneo krivičnu prijavu protiv 17 osoba zbog sumnje da su tokom 2005. godine u nezakonitom postupku preuzimanja akcija Luke Beograd državi naneli štetu od najmanje 21 milion evra. Krivične prijave su, pored ostalih, podnete i protiv Predraga Bubala i Milana Beka, kao i protiv predsednika Komisije za hartije od vrednosti Milka Štimca, članova Komisije za hartije od vrednosti Dejana Malinića, Đorđa Jovanovića i Dušana Bajeca, direktora Agencije za privatizaciju Miodraga Đorđevića i izvršnog direktora te Agencije Gorana Mrđe.\nMilan Beko je 29. januara 2013. godine saslušan u Upravi kriminalističke policije. On je tada u svojstvu građanina saslušavan šest sati, posle čega je rekao novinarima da je izjavu dao u svojstvu građanina i da smatra da je uspeo da ukaže MUP-u i tužilaštvu na razloge zašto je godinama stvaran privid o nezakonitostima u sekundarnoj privatizaciji Luke Beograd.\nBeko je ponovo, 8. maja 2013, gotovo šest sati odgovarao na pitanja policije u vezi sa poslovanjem Luke. Nakon toga je rekao da je "svoje odgovore detaljno potkrepio odgovarajućom dokumentacijom. Luka je izgubila već sedam godina čekajući da se veštački napravljena afera razreši i u tom periodu je samo poslovnim bankama platila 23 miliona evra kamata, potpuno onemogućena da realizuje makar deo svojih investicionih potencijala. Dalje više ne možemo".\nBivši ministar za privredu i privatizaciju Predrag Bubalo saslušavan je u policiji 2011. po nalogu tužilaštva u okviru pretkrivičnog postupka za Luku Beograd.


Prava i obaveze potrošača - Happy Dog Club\nProdavac je dužan da potrošača (kupca) upozna sa osnovnim obeležjima robe (proizvoda) koju kupuje, o ceni, načinu plaćanja, načinu i roku isporuke i načinu izvršenja drugih ugovornih obaveza, o postojanju i uslovima postprodajnih usluga i garancijama, o postojanju zakonske odgovornosti Prodavca zbog nesaobraznosti robe ugovoru, o načinu izjavljivanja reklamacije, a naročito o mestu prijema i načinu postupanja po njima, kao i uslovima koji se odnose na ostvarivanje prava potrošača po osnovu saobraznosti. Ako isporučena roba nije saobrazna ugovoru, Potrošač nakon što obavesti Prodavca o nesaobraznosti, ima pravo da zahteva od Prodavca da otkloni nesaobraznosti zamenom, odnosno da zahteva odgovarajuće umanjenje cene ili da raskine ugovor u pogledu te robe. Ako otklanjanje nesaobraznosti nije moguće, Potrošač ima pravo da zahteva odgovarajuće umanjenje cene ili raskid ugovora, ako predmetni proizvod nije promenio svoj izgled i svojstva usled nedekvatnog rukovanje i čuvanja u posedu Kupca.\nPotrošač može da izjavi reklamaciju radi ostvarivanja svojih prava usled nesaobraznosti robe ugovoru i prava po osnovu garancije, kao i zbog pogrešno obračunate cene i drugih nedostataka, na način koji su opisane u obaveštenju o načinu i mestu primanja reklamacije. Prodavac je dužan da bez odlaganja, a najkasnije u roku od osam dana od dana prijema reklamacije, pisanim ili elektronskim putem odgovori Potrošaču na izjavljenu reklamaciju. Odgovor Prodavca na reklamaciju mora da sadrži odluku da li prihvata reklamaciju, izjašnjenje o zahtevu potrošača i konkretan predlog i rok za rešavanje reklamacije. Rok ne može da bude duži od 30 dana, od dana podnošenja reklamacije.\nProdavac je dužan da postupi u skladu sa odlukom, predlogom i rokom za rešavanje reklamacije, ukoliko je dobio prethodnu saglasnost potrošača. S toga će potrošač svoju saglasnost dati u najkraćem mogućem roku od momenta prijema odgovora Prodavca na reklamaciju, kako bi Prodavac mogao da reši reklamaciju u gore spomenutom zakonskom roku. Neblagovremeno davanje saglasnoti potrošača smatraće se jednim od objektivnimh razloga zbog kojih Prodavac nije u mogucnosti da udovolji zahtevu potrošača u zakonskom roku.\nSve dodatne informacije Potrošač može dobiti pozivajući telefon Happy dog club-a 063 485 663, 011 409 54 64, svakog radnog dana od 09h do 18h ili slanjem poruke na e-mail: e-mail: dostava@happydog-club .


Venecijanska znamenitost Procuratie Vecchie na Trgu Svetog Marka danas je otvoreno za javnost nakon opsežne petogodišnje restauracije po projektu studija David Chipperfield Architects iz Milana, čime otkriva i ponosno prikazuje svoje nasleđe, koje sada ima novu, međunarodnu društvenu svrhu. Inicijativa je sprovedena pod pokroviteljstvom Ministarstava kulture i Ministarstva turizma Republike Italije.\nPonovno otvaranje Procuratie Vecchie predstavlja istorijski trenutak kako za lokalnu tako i za međunarodnu zajednicu. Posle pet vekova, ova širom sveta poznata, legendarna građevina i dalje odražava deo prvobitne misije prokuratora: pružanje pomoći najslabijim članovima društva. To je dom naše inicijative The Human Safety Net i biće mesto za razmenu ideja i dijalog o prevazilaženju glavnih društvenih izazova današnjeg sveta, a i inspiracija za posetioce da nešto preduzmu kako bi oslobodili potencijal ljudi koji žive u teškim uslovima. Biće to prostor otvoren i za sve one koji u potpunosti podržavaju projekat da Venecija postane svetska prestonica održivosti. Nema boljeg načina da se zaključi proslava 190. godišnjice Generalija, koja je počela prošle godine, a koja je najavom našeg partnerstva sa Programom Ujedinjenih nacija za razvoj sada još više dobila na značaju. Zahvaljujem svima koji su nam omogućili da stignemo do ove izuzetne prekretnice u istoriji Grupe.\nPopravka, ponovno objedinjavanje i prilagođavanje mnogobrojnih elemenata ove istorijske zgrade bio je veoma složen i truda vredan izazov, koji nas ponovo povezuje sa snagom arhitekture kao fizičkog objekta i kao procesa saradnje. Radujemo se što ćemo videti kako se zgrada ponovo integriše u grad i pruža podršku Veneciji kao živom mestu aktivnosti i inovacija.\nPo prvi put otvorena za javnost, zgrada stara preko 500 godina, koja se proteže duž cele severne strane trga, biće dom Generalijeve inicijative The Human Safety Net, čiji je cilj oslobađanje potencijala ljudi koji žive u teškim okolnostima kako bi mogli da poboljšaju uslove života svojih porodica i zajednica. Na trećem spratu nalazi se izložba „Svet potencijala”, koju je priredila Orna Koen iz organizacije Dialogue Social Enterprise. Posetiocima nudi personalizovano iskustvo inicijative The Human Safety Net, njenu svrhu i rad sa ugroženim ljudima u 23 zemlje. Izložba takođe pomaže posetiocima da se povežu sa ličnim potencijalom istražujući snagu sopstvenog karaktera i istovremeno im omogućava da u ljudima oko sebe vide ono najbolje.\nImpresivan projekat restauracije Procuratie Vecchie palate udahnuo novi život Trgu Svetog Marka\nProcuratie Vecchie će biti otvorena za javnost od srede do ponedeljka (10.00-19.00, poslednji ulazak u 18.00). Informacije za posetioce dostupne su na https://www.thehumansafetynet.org/visitaworldofpotential. Polovina iznosa cene karte biće donirana programu inicijative The Human Safety Net po izboru posetioca.


Fujifilm Instax Mini 11 Lilac Purple digitalni fotoaparat | ePonuda.com\nFujifilm Instax Mini 11 Lilac Purple digitalni fotoaparat cene\nod 11.962,00 do 13.490,00 din\nEPonuda nije internet prodavnica već Vam omogućava da brzo i lako nađete Fujifilm Instax Mini 11 Lilac Purple digitalni fotoaparat po najjeftinijoj ceni. Naš cilj je da kupci budu što bolje informisani o ponudi Fujifilm digitalni fotoaparat Instax Mini 11 Lilac Purple na tržištu Srbije. Vrlo lako nalazite željeni proizvod za kategoriju Digitalni fotoaparati cene, ne morate da lutate od sajta do sajta za Fujifilm Digitalni fotoaparati, sve Vam je na jednom mestu. Naši operateri svakodnevno ažuriraju cene ali je potrebno da proverite cenu i dostupnost za Fujifilm Instax Mini 11 Lilac Purple digitalni fotoaparat sa PRODAVCEM. EPonuda ne može da garantuje potpunu tačnost specifikacije i slika za Fujifilm Instax Mini 11 Lilac Purple digitalni fotoaparat. Pre kupovine, podatke za Fujifilm digitalni fotoaparat Instax Mini 11 Lilac Purple proverite na sajtu PROIZVOĐAČA.


Intanst plaćanja od danas i na prodajnim mestima trgovaca\nTanjug 27. februara 2020. 13:05\nBEOGRAD – Narodna banka Srbije omogućila je od danas građanima instant plaćanja robe i usluga na prodajnim mestima trgovca obeleženim oznakom „IPS“ (Instant plaćanja Srbija) putem skeniranja QR koda.\nPrvi trgovac koji je omogućio instant plaćanje NBS IPS QR kodom na svojim prodajnim mestima je veliki trgovinski lanac Merkator S, sa preko 320 prodajnih objekata Roda, Idea i Merkator, i to u saradnji sa domaćom Bankom Poštanskom štedionicom Beograd, saopšteno je iz NBS.\nOva plaćanja iniciraju se putem unapređene aplikacije za mobilno bankarstvo jednostavnim prikazivanjem ili skeniranjem NBS IPS QR koda odabirom opcije „IPS pokaži“ ili „IPS skeniraj“.\nInstant plaćanja putem metoda „IPS pokaži“, gde korisnik pokazuje NBS IPS QR kod na ekranu svog mobilnog uređaja, izvršavaće se na više od 1.300 naplatnih mesta u okviru navedenih prodajnih objekata.\nTrgovci i banke su kao najveću prednost ovog načina plaćanja prepoznali niske troškove procesiranja transakcija i trenutni prenos i raspoloživost novčanih sredstava na računu trgovca. To je prednost koju instant plaćanja imaju u odnosu na platne kartice.\nBanke su imale obavezu da unaprede svoja rešenja, a sve sa ciljem da građani i privreda dobiju servis koji je efikasan i jednostavan za korišćenje.\nKao rezultat, korisnici Banke Poštanska Štedionica su prvi koji će imati ažurirane aplikacije mobilnog bankarstva za instant plaćanja na prodajnim mestima. Pored ove banke, ostale banke koje su dobile odobrenje NBS i koje će u narednim danima među prvima ažurirati aplikacije mobilnog bankarstva za svoje korisnike su Komercijalna banka, AIK banka, Erste banka, Kredi Agrikol, Eurobanka, NLB banka i Direktna banka.\nAžurirane aplikacije imaće nove funkcionalnosti za instant plaćanja na prodajnim mestima i njihove nove verzije biće postavljene na „Google Play Store“ i „App Store“.\nKorisnik će u aplikaciji imati mogućnost izbora dva metoda instant plaćanja na prodajnom mestu, „IPS pokaži“ – kada se u mobilnoj aplikaciji platioca generiše jednokratni NBS IPS QR kod koji trgovac skenira npr. putem čitača povezanog sa kasom ili „IPS skeniraj“ – kada se korisniku otvara kamera kojom skenira NBS IPS QR kod trgovca prikazan na odgovarajućem uređaju.\nNa ovaj način, korisnici će biti u mogućnosti da u nekoliko sekundi, veoma jednostavno izvrše plaćanje robe i usluga, a trgovcu se novac od prodaje prenosi na račun u svega nekoliko sekundi i odmah mu je na raspolaganju, u bilo koje vreme, svakog dana u godini (24/7).\nProdajna i naplatna mesta trgovaca (npr. kasa) biće jasno označena „IPS“ logotipom u bojama naše nacionalne zastave, odnosno oznakama „IPS pokaži“ ili „IPS skeniraj“ kako bi platioci već samim prilaskom naplatnom mestu znali koju od ovih funkcija treba da izaberu u okviru svoje aplikacije za mobilno bankarstvo.\nNovi platni instrument korisnicima omogućava veći komfor, brže izvršavanje plaćanja, uštedu vremena i sve to upotrebom samo mobilnog telefona koji je uvek uz svog korisnika, bez novčanika, platnih kartica i gotovine.\nNarodna banka Srbije ističe da je svojom izrazito povoljnom tarifnom politikom stvorila uslove da troškovi prihvatanja instant plaćanja budu znatno niži za trgovce u odnosu na troškove prihvatanja platnih kartica.\nTime se motivišu i mali trgovci koji danas ne prihvataju platne kartice, da na svojim prodajnim mestima omoguće upotrebu ovog inovativnog načina plaćanja. Iz tog razloga, banke će u narednom periodu nastaviti širenje lepeze svoje ponude uvođenjem i rešenja za prihvatanje instant plaćanja putem mobilnih aplikacija namenjenih malim trgovcima, koje će trgovci jednostavno instalirati na svojim uređajima (mobilnom telefonu ili tabletu) i tako omogućiti potrošačima plaćanje putem NBS IPS QR koda na prodajnom mestu.\nTakođe, upotrebom funkcije „IPS skeniraj“ potrošači će moći da plate račune na kojima je odštampan NBS IPS QR kod, jednostavno u dva-tri klika na mobilnom telefonu, bez prekucavanja podataka u nalog za plaćanje.\nMatić i Lo Kašo o ponovnim letovima između Srbije i Italije\nDinar stabilan, kurs sutra 117,5723\nApatična investiciona aktivnost na BELEX-u


Štajnmajer: Sporazum EU i Turske dao rezultate – NovostiDana.rs\nBEOGRAD – Nemački ministar spoljnih poslova Frank-Valter Štajnmajer ocenio je danas da je sporazum Evropske unije i Turske pokazao opipljive rezultate i doveo do smanjenog priliva izbeglica u Evropu.\n„Prvo se govorilo da pregovori nikuda ne vode. Sada postoji sporazum koji zaista pokazuje prve opipljive rezultate: u tri nedelje pre njegovog stupanja na snagu, iz Turske u Grčku je stiglo 27.000 izbeglica, a za tri nedelje posle primene sporazuma došlo ih je manje od 6.000“, rekao je Štajnmajer u intervjuu za nemački list „Velt am zontag“.\nZatvaranje balanske rute, kako je ukazao, dovelo je do toga da u Idomeniju u Grčkoj ostane 50.000 izbeglica.\n„Tek je sporazum sa Ankarom stvorio osnove da sada Turska primi i zbrine više izbeglica. Izbeglice skoro da više ne dolaze preko Egejskog mora na grčka ostrva, a zapadnobalkanska ruta je, barem trenutno, izgubila na značaju“, rekao je on.\n„Tu spada i obećana vizna liberalizacija čim Ankara ispuni neophodne pretpostavke“, naveo je on.


U Plužinama ove godine bez tradicionalne književne manifestacije – СНП\nU Plužinama ove godine bez tradicionalne književne manifestacije\nНема коментара на U Plužinama ove godine bez tradicionalne književne manifestacije\nPo prvi put za poslednjih pola vijeka u Plužinama ove godine neće biti održana prestižna književna manifestacija „Pjesnička riječ na izvoru Pive”. Razlozi su, pojašnjava za „Dan” direktor plužinskog Centra za kulturu Milenko Mićanović, epidemija korona virusa, pa su pivske pjesničke susrete, koji su trebali biti održani po 50 put, odložili za neka bolja vremena.\n– Književna manifestacija tradicionalno je planirana u ovom mjesecu. Okolnosti su, međutim, uticale te smo razmišljali da je odložimo za avgust, ali kako se epidemiološka situacija na području cijele Crne Gore pogoršala bili smo prinuđeni da je odložimo do daljnjeg – rekao je Mićanović.\nIpak, književni konkursi „Spasoje Pajo Blagojević” i „Radule Željko Damjanović”, koje Centar za kulturu raspisuje prije početka manifestacije, imaće svoj epilog. Oba su objavljena u aprilu i završeni su. Konkurs „Spasoje Pajo Blagojević” namijenjen je mladim pjesnicima, starosne dobi do 27 godina, sa prostora bivših jugoslovenskih republika koji imaju rukopis neobjavljene zbirke. Na konkursu „Radule Željko Damjanović” pravo učešća su imali osnovci i srednjoškolci iz Crne Gore, koji su dostavljali po tri svoje pjesme.\n– Žiri u čijem su sastavu pjesnici Radomir Uljarević, Milica Kralj i Milica Bakrač, nadam se do kraja naredne sedmice donijeće odluku o najboljim. Pobjedniku konkursa „Spasoje Pajo Blagojević” Centar za kulturu Plužine će štampati zbirku poezije i, kao i najbolji sa drugog konkursa, učestvovaće na pjesničkim susretima, istakao je Mićanović.Manifestaciju „Pjesnička riječ na izvoru Pive” organizuju plužinski Centar za kulturu u saradnji sa Opštinom.\n← „Mjere NKT-a dovode u pitanju egzistenciju građana“ poručila potpredsjednica mladih SNP Berane → Mitropolija odgovorila vlastima: Država hoće da nas upiše i tretira kao jučerašnje, iako smo davnašnji i da nam tako uzme imovinu!


"Građevinari" se nalazi u opasnoj zoni i svaki bod im je bitan kada je borba za opstanak u pitanju, dok se klub iz Humske nastavku sjajnog niza pobeda.\n- Biće drugačije nego jesenas. Rad je promenio trenera, Milan Milanović važi za isklusnog stručnjaka, ekipa sad deluje bolje nego na početku sezone. Igramo i mi bolje, pa bi utakmica trebalo da bude neizvesnija. Oni se bore za opstanak, mi za titulu - rekao je Stanojević.\nNema sumnje da je Partizan favorit. To pokazuje i tradicija s obzirom na to da su crno-beli slavili u poslednjih 10 mečeva protiv Rada. Takođe, tim sa Banjice je na poslednjih osam duela na svom terenu slavio samo jednom.\nNema sumnje da će najveća pretnja odbrani Partizana biti Andrija Kaluđerović, sa 71 pogotkom najbolji strelac Superlige od postanka.\nStanojević na ovom meču neće moći da računa na Sašu Zdjelara koji se oporavlja od virusa korona, dok su mladi Denis Stojković i Nikola Čolić daleko od konkurencije za tim.\nJedno od pitanja upućeno treneru Partizana je i spisak novog selektora Srbije Dragana Stojkovića Piksija.\nNije hteo o tome detaljnije ni posle opaske da na njemu nema nijednog fudbalera Partizana.


Banjaluka spremila odgovore za Brisel\n10.08.2018 18:38 | Vedrana Kulaga\nBanjaluka - BiH se približava datumu do kojeg bi trebalo da pošalje odgovore na dopunska pitanja iz upitnika koji je poslala Evropska komisija, ali još niko sa sigurnošću ne može reći da li će zadatak biti urađen na vrijeme.\nBiH je prije nešto više od dvije godine predala Evropskoj komisiji aplikaciju za članstvo u EU, poslije čega je stigao upitnik sa nešto više od 3.200 pitanja, na koja su odgovori poslati u februaru 2018. godine.\nNovi paket sa više od 600 dodatnih pitanja zvanični Brisel je poslao krajem juna, a nadležnima je ostavljen rok do kraja septembra, najkasnije početka oktobra da usaglase odgovore, mahom o političkim, ekonomskim, pravosudnim te prirodnim pitanjima u BiH.\nU nekim oblastima dostavljena su potpuno nova pitanja, dok su u jednom dijelu tražena dodatna pojašnjenja ranije datih odgovora na upitnik EU. Odgovori na pitanja potrebni su evropskim institucijama za izradu mišljenja o zahtjevu BiH za članstvo u EU, a o tome su juče raspravljali i ministri u Srpskoj.\nVlada je juče usvojila informaciju o izradi odgovora RS na dodatna pitanja iz upitnika. Saglasnost je data na odgovore iz šest poglavlja, među kojima su poljoprivreda i ruralni razvoj, bezbjednost hrane, pravda, sloboda i bezbjednost te obrazovanje i kultura i ekonomski kriterijumi.\n- Vlada RS je verifikovala sve odgovore na dodatna pitanja iz evropskog upitnika koja su se odnosila na institucije RS, što znači da smo svoj posao završili. Kada i ostali nivoi vlasti u BiH završe svoj dio, slijedi tehnička finalizacija odgovora. Nadamo se da će to biti u što skorije vrijeme i da ćemo odgovore na vrijeme poslati - rekao je za “Glas Srpske” ministar za ekonomske odnose i regionalnu saradnju RS Zlatan Klokić nakon sjednice Vlade.\nPortparolka Direkcije za evropske integracije BiH Marina Kavaz-Suručić kaže da se priprema odgovora na dodatna pitanja Evropske komisije odvija istom procedurom kao i u slučaju upitnika. Naglasila je da predsjedavajući i zamjenici radnih grupa u sistemu koordinacije analiziraju stvari, potražuju informacije koje nedostaju i pripremaju radne verzije odgovora BiH na dodatna pitanja.\nProcedure nalažu da nakon što radne grupe okončaju svoj dio posla, slijedi verifikacija odgovora, razmatranje eventualno nefinalizovanih odgovora u forumu Komisije za evropske integracije, prevod, verifikacija prevoda, potvrda Savjeta ministara BiH i na kraju slanje odgovora Briselu.\n- Nesporno je da institucije imaju iskustvo u odgovaranju, da je sistem uhodan, ali na pitanje da li će takva dinamika biti i realizovana niko ne može dati pouzdan odgovor - kazala je Kavaz-Suručić dodavši da je i ovaj put od rokova mnogo važniji sadržaj odgovora.\nZamjenik predsjedavajućeg Zajedničke komisije za evropske integracije u Parlamentu BiH Ognjen Tadić je podsjetio da je za BiH put ka EU jedan od strateških ciljeva te da je mandat koji ostaje iza nas trebalo da bude obilježen evropskom agendom za koju su svi dali saglasnost.\nNe možete biti zadovoljni brzinom realizacije te agende. Nadam se da, ipak, oni koji se u ovoj zemlji nalaze na nekoj od pozicija imaju obavezu da rade svoj posao bez obzira na to da li traje izborni proces ili ne - rekao je Tadić dodavši da Evropa traži proste odgovore na prosta pitanja.\n* 15. februar 2016.\n* 9. decembar 2016.\nBiH dobila upitnik EU\n* 28. februar 2018.\nBiH dostavila odgovore na upitnik\n* 20. jun 2018.\nEvropska komisija poslala\nset dopunskih pitanja


Počinje nova sezona šoua "Nikad nije kasno" - Od 22. septembra, nedeljom u 21.00 na Prvoj! - Film&TV\nNaslovna NE PROPUSTITE Počinje nova sezona šoua “Nikad nije kasno” – Od 22. septembra, nedeljom...\nU velikom stilu počelo je snimanje pete sezone muzičkog šoua “Nikad nije kasno”. Novi serijal definitivno će obeležiti pevački talenti, ali i neverovatne životne priče na koje gledaoci neće ostati imuni i koje će ih sigurno dovesti do suza.\nDa je šou “Nikad nje kasno” internacionalni dokazalo je interesovanje pevača iz svih krajeva sveta, pa ćemo tako u novom serijalu upoznati takmičare iz Engleske, Austrije i Italije koji su se za ovaj muzički šou prijavili kako bi pred milionskim auditorijumom pokazali svoj pevački talenat, iako ne znaju ni reč srpskog jezika.\nZbog različitosti talentovanih ljudi koji su se prijavili za takmičenje, Žika Jakšić odlučio je da uvrsti i druge talente u novu sezonu, pa će osim pevačkih, takmičari pokazati i druge sposobnosti. Već u prvoj epizodi predstaviće nam se kanidadat koji svira u češalj, kao i višestruki svetski prvak u guslanju, što ćemo moći da vidimo već u nedelju, 22. septembra od 21 sat kada na Prvoj televiziji počinje emitovanje nove sezone.\nPrethodni tekstU oktobru počinje snimanje filma DARA IZ JASENOVCA!\nSledeći tekstVraćaju nam se ZVEZDE GRANDA! Od 21. septembra samo na PRVOJ!


Sudanska vojska mora ponovo izgraditi povjerenje s protivnicima - Vijesti.TV\nSudanska vojska mora ponovo izgraditi povjerenje s protivnicima\nUJEDINJENE NACIJE (AP) — Sudanska vojska mora ponovo izgraditi povjerenje s opozicijom, posebno sa mladom generacijom koja se osjeća izdano njenom zauzimanjem vlasti u puču 25. oktobra koji je izazvao najveću krizu u političkoj tranziciji u zemlji, rekao je specijalni izaslanik UN-a za Sudan rekao je petak.\nVolker Perthes je rekao Vijeću sigurnosti UN-a da će “neposredne mjere za izgradnju povjerenja i vidljiva posvećenost vraćanju zemlje na put demokratske tranzicije biti ključni”. Rekao je da će Sudan također morati poduzeti “dokazive korake” kako bi međunarodna zajednica obnovila finansijsku, ekonomsku i političku podršku.\n„Ova kriza još nije gotova, ali su počele rasprave o putu naprijed“, rekao je on.\nVojno preuzimanje vlasti poništilo je krhku planiranu tranziciju ka demokratskoj vlasti više od dvije godine nakon što je narodni ustanak prisilio na smjenu dugogodišnjeg autokrate Omara al-Bashira i njegove islamističke vlade. General Abdel-Fattah Burhan, koji je sada na čelu vladajućeg tijela, i drugi vojni lideri raspustili su prelaznu vladu i uhapsili desetine zvaničnika i političara.\nPremijer Abdalla Hamdok vraćen je prošlog mjeseca na dužnost usred međunarodnog pritiska u sporazumu koji poziva na nezavisnu tehnokratsku vladu pod vojnim nadzorom koju vodi on. Sporazum je uključivao oslobađanje vladinih zvaničnika i političara pritvorenih nakon puča.\nDogovor od 21. novembra, međutim, odbio je prodemokratski pokret, koji insistira da se vlast preda civilnoj vladi koja će voditi tranziciju. Njihovi protesti, koji su u ponedjeljak vratili hiljade Sudanaca na ulice u Kartumu i drugim gradovima, prate slogan: “Bez pregovora, bez kompromisa, bez podjele vlasti” s vojskom.\nPerthes je rekao da je oprezno pozdravio sporazum od 21. novembra iako je “daleko od savršenog”. Ali on je rekao da to može pomoći da se izbjegne još krvoprolića i pruži korak ka dijalogu i povratku ustavnom poretku.\nNajmanje 44 osobe su ubijene, a stotine povrijeđeno u protestima izazvanim državnim udarom, za koji je Perthes okrivio “prekomernu upotrebu sile od strane sigurnosnih snaga”.\n“Ovo je produbilo krizu i mobilisalo takozvanu `ulicu`, koja nastavlja da organizuje redovne masovne demonstracije,” rekao je on. “Mnogi se osećaju izdanim državnim udarom i sada odbijaju bilo kakve pregovore ili partnerstvo sa vojskom.”\nPerthes je rekao da je politička misija UN-a u Sudanu spremna da omogući dijalog za rješavanje neriješenih pitanja za prelazni period, kao i širih pitanja za novi ustav.\nOn je rekao da se napredak u premošćivanju podjela može mjeriti malim brojem kratkoročnih i srednjoročnih indikatora.\n“U neposrednom periodu, glavni pokazatelj je bio oslobađanje svih političkih pritvorenika, prestanak proizvoljnih hapšenja i garancija prava na miran protest i okupljanje”, rekao je Perthes. “Skoro svi civili uhapšeni nakon puča su oslobođeni, što je dobrodošao korak.”\nAli on je rekao da se proizvoljna hapšenja navodno nastavljaju, posebno tokom demonstracija.\nVojni i politički lideri obećali su da će istražiti upotrebu smrtonosnog nasilja protiv demonstranata, a Perthes je rekao da će odgovornost za kršenje ljudskih prava biti viđena kao “kritičan pokazatelj napretka i da bi mogao pomoći da se obnovi povjerenje”.\nIzaslanik UN-a je rekao da treba obratiti pažnju na tri druga važna kratkoročna indikatora: sposobnost premijera da slobodno formira vladu tehnokrata, ukidanje vanrednog stanja proglašenog 25. oktobra i vraćanje slobode štampe .\nU narednih nekoliko mjeseci, rekao je Perthes, “glavni pokazatelj za povratak na put demokratske tranzicije bit će obnova političkog prostora” što je posebno važno uoči izbora u julu 2023. kada će vlast biti predata izabranom civilu vlada. On je rekao da će izbori možda biti održani i ranije nego što je planirano.\nIzaslanik UN-a rekao je da odluka donatora da “pauziraju” razvojnu pomoć Sudanu nakon državnog udara “ima značajan utjecaj na živote sudanskog naroda i rizikuje da poništi teško stečena postignuća u posljednje dvije godine”.\nDok oni na vlasti treba da povrate povjerenje međunarodne zajednice, Perthes je pozvao članove vijeća i donatore da „zauzmu uravnotežen pristup i da ne pauziraju pomoć predugo, te da razmotre brzi nastavak finansiranja“ zdravstvenih usluga i sredstava za život „da osigurati da Sudanski narod ne nastavi snositi teret političke krize.”\nPerthes je također izrazio duboku zabrinutost zbog ponovnog izbijanja međuzajedničkih sukoba i razbojništva u Darfuru, Plavom Nilu i Kordofansu gdje su UN primile izvještaje o „značajnom porastu ubijanja civila, uništavanja imovine i raseljavanja, kao i seksualnog nasilja nad žene i devojke.”\nSony je donosio PlayStation Now na mobilni telefon, kaže se u povjerljivom Appleovom dokumentu\nMaloprodajni magnat Jeff Sutton kupuje ured Weehawken za 219 miliona dolara


Cena fjučersa američke WTI nafte pala je za 68 centi ili 1,7 odsto, na 40,33 dolara za barel, na trgovanju u 10.20 časova po srednjoevropskom vremenu, dok je cena Brenta na terminskom trgovanju potonula za 72 centa ili 1,7 procenata, na 43,43 dolara po barelu, izveštava Rojters.\nDo pada cena dolazi nakon rasta cena WTI nafte za 1,8 odsto a Brenta za 1,5 procenata u ponedeljak, podstaknutog boljim pokazateljima ekonomske aktivnosti u Aziji, Evropi i SAD nego što se očekivalo.\nOporavak tražnje za naftom podrivaju nova zatvaranja gradova širom sveta zbog porasta broja novozaraženih korona virusom, dok je Norveška obustavila saobraćaj kruzera.\nDodatni signal o potencijalnom padu potražnje za naftom predstavlja procena analitičara da su zalihe rafiniranih proizvoda u SAD porasle prošle nedelje, pokazuje preliminarno istraživanje Rojtersa sprovedeno uoči objave Američkog instituta za naftu zvaničnih podataka američke vlade.\nPored toga, proizvođači u okviru Organizacije zemalja izvoznica nafte (OPEK) i njeni saveznici, grupa nazvana OPEK +, uključujući Rusiju, povećaće ovog meseca proizvodnju a time i isporuke na tržištima za oko 1,5 miliona barela dnevno, napominje britanska agencija.


Laguna - Bukmarker - Priručnik bivšeg agenta FBI-ja za brzo „čitanje“ ljudi – „Šta nam svako telo govori“ u prodaji od 4. juna - Knjige o kojima se priča\nDžo Navaro je dvadeset pet godina radio za FBI kao specijalni agent za procenu ponašanja i kontrašpijunažu. Danas je jedan od vodećih svetskih eksperata za neverbalnu komunikaciju i savetnik najvećih multinacionalnih kompanija. U knjizi „Šta nam svako telo govori“, koja je prevedena na trideset jezika, iznosi svoje insajdersko znanje da bi nam pokazao kako da na nov način gledamo ljude u svom životu. Razumevanjem neverbalnog ponašanja možemo doći do znanja koje će obogatiti naše odnose.\nOvo je knjiga za sve koji žele da nauče nove strategije kako bi postali efikasniji u svom poslu i obogatili porodične i prijateljske odnose.\nKoji su to drevni instinkti koji upravljaju našim telom, zašto je lice poslednje mesto na kojem treba tražiti znake iskrenih emocija, šta ruke, noge i očni kapci govore o raspoloženjima i motivima, koja su to ponašanja koja otkrivaju naša istinska osećanja i pokazuju koliko imamo samopouzdanja, koji gestovi odmah ulivaju poverenje, kako uz pomoć neverbalnog ponašanja uspostaviti autoritet, samo su neka od pitanja na koja ćete odgovore pronaći u ovoj knjizi. Videćete i kako govor tela može da vam ukaže na ono što vaš šef, članovi porodice, prijatelji ili neznanci misle o vama. Istovremeno, autor nas upozorava da ne žurimo sa zaključcima i savetuje nam da tražimo nizove neverbalnih obrazaca koji će nam pomoći da odredimo da li naš sagovornik laže ili je samo pod stresom.\nKnjigu „Šta nam svako telo govori“ možete pronaći od 4. juna u svim knjižarama Delfi, Laguninim klubovima čitalaca, onlajn knjižari www.delfi.rs i na sajtu www.laguna.rs.


Grčki ministar finansija: Najgore je prošlo\nGrčki ministar finansija Janis Stournaras vjeruje da je najgore za njegovu zemlju već prošlo."Definitivno postoji tračak nade, nazire se svjetlo na kraju tunela", rekao je Stournaras za BBC.\nOn je dodao da je mogućnost da Grčka napusti eurozonu sada veoma mala.Prema njegovim riječima, svi vodeći pokazatelji su pozitivni.\n"Uspjeli smo da preokrenemo ekonomiju. I na tržištima vlada optimizam.Depoziti se vraćaju bankama, vlada plaća zaostale obaveze privatnom sektoru i postoji promjena u načinu na koji nas gleda Evropa", rekao je Stournaras.On je dodao da je jedna trećina posla odrađena i da ima razloga za nadu.\nGrčka je obezbjedila prošle godine veliku finansijsku pomoć međunarodnih kreditora nakon usvojenog paketa mjera štednje i provedenih reformi.\nMeđutim, u Grčkoj je i dalje najveća stopa nezaposlenosti od 26,8 odsto, sve je više beskućnika i sirotinje. Za to vrijeme recesija, najgora u modernoj istoriji uopšte, već šestu godinu zaredom pogađa Grčku.\nIpak, ministar smatra da su loša vremena iza Grčke."Do kraja posljednjeg kvartala 2013. mi ćemo biti na putu oporavka", ističe ministar.On je odlučan u stavu da će doći do privrednog rasta naredne godine, čak i ako dođe do pada 2013 za oko 4,5 odsto.\n"Uvjeren sam 100 odsto da će ovo biti posljednja godina recesije za Grčku", rekao je on.\nGrčka ima prilično nezavidan zadatak da smanji dug na održiv nivo.Trenutni dug Grčke iznosi oko 180 odsto društvenog bruto proizvoda, a cilj je 124 odsto do 2020, ali je Međunarodni monetarni fond nedavno rekao da to Atina ne može postići sama.


Tereza Mej - Blic Online\nBritanski premijer Boris Džonson stvara “najveću krizu Bregzita do sada”, izjavio je bivši ambasador za Evropsku Uniju ser Ivan Rodžers, koji je opisao vladine poteze kao “diplomatski amaterizam”.\nOdlazeća britanska premijerka Tereza Mej bila je domaćin oproštajne žurke u Dauning stritu 10. Njeni gosti bili su poslanici parlamenta, čak i oni koji su je izbacili sa te adrese.\nMej: Koji god put izabere Britanija, mora da bude održiv\nOdlazeća premijerka Velike Britanije Tereza Mej rekla je danas da koji god put izlaska iz EU izabere Velika Britanija, on mora da bude održiv na duže staze.\nBritanski ministar spoljnih poslova Džeremi Hant odgovorio je američkom predsedniku Donaldu Trampu na njegove kritike upućene premijeru Terezi Mej i ambasadoru u SAD Kimu Darohu.\nJOŠ NIŠTA OD RAZGOVORA Mej i Tramp trenutno ne planiraju da govore o međusobnom odnosu\nBritanska vlada je izrazila punu podršku svom ambasadoru u SAD Kimu Deroku nakon što je američki predsednik Donald Tramp rekao da više "neće imati posla" sa njim.\nPutin: Sastanak sa Terezom Mej može pomoći poboljšanju odnosa\nPredsednik Rusije Vladimir Putin veruje da sastanak sa britanskim premijerom Terezom Mej tokom samita Grupe 20 može da pomogne poboljšanju odnosa nakon trovanja bivšeg ruskog špijuna Sergeja Skripalja i njegove kćerke Julije u Velikoj Britaniji.\nIme novog premijera Velike Britanije biće objavljeno 23. jula, saopštila je danas Konzervativna partija.


UNS:Međunarodne organizacije da osude upad u RTS\n17.03.2019. 18:57h 17.03.2019. 19:21h\nBEOGRAD - Udruženje novinara Srbije (UNS) zatražilo je od Međunarodne federacije novinara, Evropske federacije novinara i Predstavnika OEBS-a za slobodu medija da osude upad grupe protestanata predvođenih opozicionim liderima u Radio-televiziju Srbije.\nU obraćanju međunarodnim novinarskim organizacijama, čiji je UNS član, navedeno je da su opozicioni lideri sa grupom od najmanje 100 protestanata upali sinoć u prostorije javnog servisa sa zahtevom da se direktno uključe u vesti, saopšteno je iz udruženja.\nUNS je podsetio da je u svom sinoćnom obraćanju javnosti od opozicionih lidera i protestanata tražio da mirno napuste medij, da se radi o neprihvatljivom pritisku na novinare, medijske radnike i nezavisnost uređivačke politike RTS-a.\nPosle dvosatne blokade, kako je naveo UNS, intervenisala je policija koja je izgurala protestante iz zgrade RTS-a nešto pre 23 sata.\nDo preko potrebnog dijaloga u srpskom društvu, ponovio je UNS, ne može doći u atmosferi nasilja i bespravnog zaposedanja zgrade RTS, u prisustvu ljudi u fantomkama i policije, navodi se u saopštenju.\nMUP: Dvoje privedeno zbog mahanja motornom testerom, jedan zbog razbijanja stakla na RTS-u, a dvoje zbog napada na policiju


Tokom susreta je izraženo obostrano zadovoljstvo intenzivnim političkim dijalogom Srbije i NATO-a na najvišem nivou, kao i uspešnom praktičnom vojnom i civilnom saradnjom u brojnim oblastima, koja se realizuje u okviru programa Partnerstvo za mir, uz puno poštovanje politike vojne neutralnosti Srbije od strane Alijanse i članica NATO-a. Razgovarano je i o mogućnostima za dalje unapređenje i produbljivanje svih vidova partnerske saradnje, imajući u vidu da Srbiju i NATO čvrsto povezuje zajednički interes očuvanja mira i stabilnosti u regionu. Ukazano je na aktivno učešće Srbije u brojnim međunarodnim misijama i operacijama po okriljem EU i UN-a, kao i na spremnost za koordinaciju i saradnju sa Alijansom na polju borbe protiv terorizma, reagovanja u vanrednom situacijama – prirodnih nepogoda, kao i suočavanja sa aktuelnim bezbednosnim izazovima.\nObostrano je pozitivno ocenjena saradnja na terenu Vojske Srbije i Misije KFOR u cilju pune implementacije Rezolucije SB UN 1244 i Vojno-tehničkog sporazuma.\nMinistar Dačić je istakao da je nesmanjeno prisustvo KFOR-a veoma važno za garantovanje bezbednosti i očuvanje kulturnog i religijskog nasleđa Srba u Pokrajini. Posebno je ukazao na važnost garancija NATO-a da snage „KBS" i druge teško naoružane formacije Albanaca, ne mogu biti angažovane na severu Pokrajine bez saglasnosti NATO-a, odnosno komandanta KFOR-a, kao i predstavnika Srba na severu KiM.\nMinistar Dačić je istakao da je, polazeći od činjenice da se prošlost ne može promeniti, a samim tim ni događaji iz 1999, ali da se na budućnost može uticati, važno da Srbija i NATO, imajući u vidu zajednički interes očuvanja mira i stabilnosti u regionu, produbljuju saradnju kako bi se pozitivna agenda dalje razvijala u obostranom interesu.\nGeneral-potpukovnik Portolano je istakao da je Srbija jedan od najboljih partnera Alijanse, ključan faktor regionalne stabilnosti, te da NATO ulaže posebne napore za dalje unapređenje kvaliteta i kvantiteta zajedničkih aktivnosti, koje se realizuju u cilju jačanja bezbednosti i stabilnosti u regionu. Naglasio je i jasno opredeljenje KFOR-a da nastavi sa realizacijom mandata, koji mu je poveren od strane SB UN-a.


Radio BIR - Crnadak na Bledu: Što snažnije insistirati na sprovođenju evropskih standarda\nMinistar vanjskih poslova BiH Igor Crnadak učestvovao je na 14. Bledskom strateškom forumu 2019. koji je pod nazivom "Izvori (ne)stabilnosti" počeo u ponedjeljak na Bledu u Sloveniji, javlja agencija Anadolija (AA).\nCrnadak je govorio na panelu o zapadnom Balkanu na temu "Europeizacija, demokratizacija, zajednička odgovornost", a tokom trajanja Foruma održao je niz bilateralnih susreta.\nU obraćanju na panelu posvećenom Zapadnom Balkanu, Crnadak je poručio da je za region najvažnije da se u narednom periodu što snažnije insistira na sprovođenju evropskih standarda i kriterija i što bržem sprovođenju reformi, kako bi se region u najkraćem roku pripremio za članstvo u Evropskoj uniji.\nNaglasio je da je paralelno s tim u zemljama članicama potrebno kreirati atmosferu da prostor zapadnog Balkana treba da se integriše u EU mnogo ranije nego što se to spominje u zvaničnim dokumentima.\nGovoreći o situaciji u BiH, ministar Crnadak je istakao da je najvažnija tema formiranje Vijeća ministara BiH i Vlade FBiH. On je upoznao učesnike Foruma da su SNSD, SDA i HDZ preuzele odgovornost za formiranje vlasti, da je nakon 10 mjeseci pregovaranja postignut sporazum i da se i on, ali i cjelokupna javnost, nadaju da će sporazum biti sproveden u predviđenom roku, koji ističe sutra, 5. septembra.\nMinistar je također kazao da je najvažniji vanjskopolitički prioritet BiH da postane članica EU-a i da to treba da bude glavno strateško opredjeljenje i nove vlasti, bez obzira kada će biti formirana.\nCrnadak je na marginama Foruma na Bledu održao i bilateralni sastanak s Matthewom Palmerom, zamjenikom pomoćnika državnog sekretara Sjedinjenih Američkih Država za Europu i Euroaziju i specijalnim predstavnikom SAD za Balkan. Tokom razgovora potvrđena je želja SAD da budu podrška BiH u sprovođenju reformi i nastavku evropskog puta.\nMinistar Crnadak imao je i niz drugih bilateralnih susreta na Bledu, među kojima i s predstavnicima Evropskog eksternog akcionog servisa (EEAS) Žan-Kristofom Belijardom i Pedrom Seranom, saopšteno je iz Kancelarije za odnose s javnošću MVPBiH.


Kemal Monteno ogorčen na muzičku scenu: Samo budale i divljaci danas prolaze! - Muzika - Region - Vesti - Svet Plus\nKemal Monteno ogorčen na muzičku scenu: Samo budale i divljaci danas prolaze!\nKemal Monteno razočaran je sadašnjom situacijom na muzičkoj sceni, te kaže da svako danas može da se bavi pevanjem, a dokaz jeste i Ekrem Jevrić koji je, zahvaljujući Jutjub hitu "Kuća pos'o", zvezda postao preko noći.\n14:05 27. JAN 2014.\nMuzička legenda Kemal Monteno ogorčen je stanjem na muzičkoj sceni danas, i no na svim prostorima bivše Jugoslavije. Pevačka legenda kaže da danas svako može da peva i da postane zvezda preko noći.\n"Koga god danas pitam šta radi, svi se bave pevanjem. Imam osećaj da svako dete danas može da peva i postane zvezda preko noći. Nauče dva akorda, četiri reči i pevaju. To što je Ekrem Jevrić zvezda, dovoljno govori da samo budale danas prolaze. Dobre i kvalitetne umetnike danas niko ne sluša, jer prolaze divljaci", kazao je Monteno.\nKemal Monteno najavljuje Jesen: Sretan sam što uprkos zdravstvenim problemima mogu stati pred svoju publiku\nOn nije krio ni ljutnju na rodno Sarajevo, te kaće da nije uopšte siguran kada će ponovo tamo zapevati. "U narednom periodu imam gostovanja u Ljubljani, Beogradu, Crnoj Gori, Makedoniji... Kada je Sarajevo u pitanju, sigurno je da neću doći tako brzo, jer sam prevaren sa svih strana. Ali, nije važno, jer 2013. godinu treba da zaboravim i krenem dalje", rekao je on.\nInače, legendarni pevač vež duže vreme čeka na donora kako bi se podvrgao transplantaciji bubrega. Ipak, to ga ne ometa da se posveti poslu.\n"Zdravlje nije loše, mada i dalje čekam na transplantaciju bubrega. Ali i pored toga radim. Za nastup koji sam nedavno imao u Bihaću slobodno mogu reći da je to bila najbolje odrađena Nova godina u mojoj karijeri. Novi album koji sam snimio niko ne sluša, jer ljudi danas ne vole lepe pesme nego samo ove divljake koji sviraju", zaključio je Kemal Monteno.\nKemal Monteno: Pripremam koncert i ..\n22. februar 2014.. 15:02


You are at:Home»Prethodna izdanja»2013»72»Za uspomenu i dobro raspoloženje\nPred sezonu godišnjih odmora, Nikon i naučnici iz laboratorije Mindlab International koji se bave neurologijom, testirali su niz senzornih stimulusa kako bi utvrdili na koji način određeni faktori vezani za odmor utiču na uzbuđenje, osećaj sreće i radosti kod ljudi. U ovom istraživanju naučnici su došli do saznanja da su fotografije, mentalno i emocionalno, više angažovale ispitanike nego mirisi, ukusi i zvuci koji bi trebalo da asociraju na godišnji odmor.\nPosmatranje fotografija idiličnih predela i plaža je više zaokupilo ispitanike od, recimo, aktuelne vremenske prognoze za odabranu destinaciju, ili čitanje tekstova o tom mestu.\nZa potrebe eksperimenta naučnici su odabrali 2.000 učesnika iz cele Evrope. Svako od njih je, u periodu kada je počelo ispitivanje, već imao utvrđeno mesto i vreme predstojećeg odmora. Ispitanici su potom priključeni na uređaje koji prate i beleže električnu aktivnost kože (EDA) i brzinu otkucaja srca (HR), i na taj način se merio nivo fiziološkog uzbuđenja, odnosno intenziteta osećanja. Tokom eksperimenta postavljana su im pitanja o predstojećem odmoru, a svakome je prikazano nešto što bi trebalo da asocira na odmor koji je planirao (npr. fotografije hotela u kome će odsesti ili lokalnih jela koja će verovatno probati)…


Petak , 2018-09-21 | 12:36:20\nTelenor je prvi mobilni operator u Srbiji i regionu centralno - istočne Evrope koji nudi Nickelodeon Play, mobilnu aplikaciju najpopularnijeg dečijeg kanala Viacom grupe, saopštila je danas ta kompanija.\nAplikacija koja je osvojila nagradu "Emi" za izuzetno dostignuće u interaktivnim medijima, omogućiće korisnicima da omiljene crtaće, serije, i brojne originalne igrice i zabavne sadržaje koriste kad god i gde god požele, na mobilnim uredjajima.\nNickelodeon Play sadržaće više od 150 epizoda crtanih filmova poput "Patrolne šape", "Sundjer Bob Kockalone", "Razvali igru", "Alvin i veverice", a svi video sadržaji dostupni su na srpskom jeziku, bez reklama, i predstavljaju potpuno bezbedno onlajn okruženje za decu, ističe se u saopštenju Telenora.\nNajmladja publika ima priliku da putem aplikacije gleda odredjene premijere sedam dana pre prikazivanja na kablovskoj televiziji.\n"Radujemo se partnerstvu sa Telenorom i što ćemo korisnicima u Srbiji po prvi put omogućiti pristup video striming sadržaju Nickelodeona", izjavio je viši potpredsednik i generalni menadžer za VIMN u centralno-istočnoj Evropi i Izraelu Bartoš Vitak.\nIzvršni direktor marketinga Telenora Srbija Saša Filipović je rekao od kada je Nickleodeon Play deo Telenor digitalnog ekosistema, najmladji korisnici imaju priliku da uživaju u sadržaju koji je namenjen njihovom uzrastu, a roditelji ne moraju da brinu jer se sa tom aplikacijom obezbedjuje sigurno internet okruženje za njihovu decu.\n"Telenor korisnici su prvi u regionu kojima je aplikacija dostupna i u potpunosti je prilagodjena tržištu. Na ovaj način, nastavljamo da unapredjujemo sadržaj koji nudimo, a samim tim i korisničko iskustvo", rekao je Filipović.\nNickelodeon Play korisnicima Telenora dostupan je u okviru Total 2, 5 i 10 paketa kao i Play i Premium paketa, bez nadoknade.\nSvi ostali postpejd korisnici mogu da aktiviraju i probno koriste aplikaciju 30 dana, nakon čega je cena tarifnog dodatka 195 dinara.\nNickelodeon Play se aktivira jednostavno, putem aplikacije ili portala Moj Telenor, a korisnici dobijaju i dodatnih 10GB interneta za korišćenje aplikacije.


Beograd, 27. Februar 2013. PR Objave: Najava -\nDržavni organi postupaju sporo po preporukama nezavisnih institucija ali su primetni pozitivni pomaci u poslednje vreme, saopšteno je danas prilikom predstavljanja publikacije "Ostvarivanje prava nacionalnih manjina – sprovođenje preporuka nezavisnih institucija za zaštitu ljudskih prava u Srbiji" koju je izdao Beogradski centar za ljudska prava.\nIstraživači Beogradskog centra za ljudska prava obišli su 10 gradova i opština u Srbiji i sastali se sa predstavnicima lokalnih samouprava i nacionalnih saveta Mađara, Albanaca i Bošnjaka, utvrđujući u kojoj meri su poštovane preporuke nezavisnih institucija kad je reč o poštovanju prava nacionalnih manjina. Terensko istraživanje se prvenstveno odnosilo na stepen poštovanja prava na službenu upotrebu jezika i pisma nacionalnih manjina kao i na prenos upravljačkih i osnivačkih prava nad ustanovama kulture.\nU Sjenici, Tutinu, Prijepolju i Novom Pazaru praćene su preporuke koje se odnose na postavljanje dvojezičnih tabli s obzirom na to da je Zaštitnik građana uputio ovakve preporuke u sve četiri opštine, na osnovu ranije pritužbe Bošnjačkog nacionalnog vjeća. U Priboju je praćeno uvođenje bosanskog jezika u službenu upotrebu jer ova opština već godinama odbija da ovu obavezu sprovede i pored zakonske obaveze ali i zajedničke preporuke Ombudsmana i Poverenice za zaštitu ravnopravnosti. Odbornici su više puta odbijali da donesu odluku o izmeni člana Statuta Opštine koji bi omogućio bošnjačkoj manjini ostvarivanje ovog Ustavom zagarantovanog prava a u međuvremenu je broj Bošnjaka u ovoj opštini smanjen pa je sada i ispod zakonom propisanog minimuma od 15 odsto za uvođenje jezika nacionalne manjine.\nTreba imati u vidu da su još 2002. godine stvoreni zakonski uslovi za uvođenje jezika nacionalnih manjina u službenu upotrebu i desetogodišnji period je bio dovoljan da se obezbede finansijska sredstva za isticanje dvojezičnih tabli, na primer, istaknuto je na konferenciji za novinare. Pre tri godine je Bošnjačko nacionalno vjeće donelo Odluku o utvrđivanju tradicionalnih naziva jedinica lokalne samouprave i naseljenih mesta na bosanskom jeziku na području ove četiri opštine ali to još uvek nije realizovano.\nU pet opština Autonomne pokrajine Vojvodina istraživači su pratili prenos upravljačkih i osnivačkih prava nad ustanovama kulture a rezultati pokazuju da je praksa neujednačena. Grad Pančevo i Opština Senta su postupili prema preporukama Pokrajinskog ombudsmana i izmenili osnivačke akte ustanova kulture čiji su oni osnivači omogućivši savetima nacionalnih manjima da učestvuju u njihovom upravljanju. U Novom Sadu i Zrenjaninu još uvek se čeka na iznalaženje rešenja u ovom slučaju.\nIstraživanje i izradu publikacije omogućila je Američka agencija za međunarodni razvoj (USAID) preko Instituta za održive zajednice (ISC). Projekat su podržali i kancelarije Zaštitnika građana Republike Srbije, Poverenika za zaštitu ravnopravnosti i Pokrajinskog ombudsmana.\nnacionalne manjine, ljudska prava, država, zastita ljudskih prava\nKuća ljudskih prava i demokratije (Kuća) poziva partije koje pregovaraju o novoj Vladi da ne ignorišu... Više...\nq: 19 - t: 0.04961 sec


Bujanovac - Projekat “Zapošljavanje mladih žena u IT sektoru” započet je sa idejom da mlade žene iz manje razvijenih sredina dobiju priliku da prilagođavanjem svog znanja tržištu rada stvore mogućnosti za nove poslove i pokretanje sopstvenog biznisa u perspektivnoj IT industriji. One uskoro završavaju intenzivnu obuku za izradu i održavanje veb sajtova. Projekat podrazumeva i obuku za lokalni aktivizam, koju su sve učesnice uspešno prošle.\nOno što im sada predstoji je studijska poseta Beogradu koja će biti realizovana od 25. do 27.novembra 2015.godine.\nU okviru posete, 30 mladih žena imaće priliku da upozna i razmeni mišljenja sa vodećim stručnjacima iz oblasti IT-a, ženama preduzetnicama koje su se već ostvarile i koje predstavljaju samo dodatnu motivaciju da učesnice ovog programa nastave da grade svoju karijeru u ovoj sferi.\nUčesnice programa dobiće praktične savete kako da upotrebe novostečene IT veštine, upoznaće se sa funkcionisanjem start-up biznisa i konkretnim koracima ka preduzetništvu.\nProjekat „Zapošljavanje mladih devojaka u IT sektoru“ sprovodi Udruženje građana za demokratiju i građansko obrazovanje „Građanske incijative“ a finansira ga Ministarstvo omladine i sporta Republike Srbije.


Nova zgrada Investiciono – razvojne banke RS nema građevinsku dozvolu Žurnal - Jedina slobodna teritorija\nNova zgrada Investiciono – razvojne banke RS nema građevinsku dozvolu\nObjavljeno: 03.05.2011. u 19:22h\nUskoro će se navršiti tri godine otkako je Investiciono-razvojna banka Republike Srpske (IRB RS) trebalo da se useli u svoje nove prostorije. Kada zgrada, podignuta na mjestu nekadašnjeg stadiona malih sportskih igara u centru Banjaluke, konačno bude završena IRB RS će, uz 846 odavno kupljenih kvadrata, na korištenje dobiti dodatnih 459 kvadrata prostora u potkrovlju. Vlada RS je odobrila da se dodatne prostorije plate 1.100. 000 maraka u kešu, te da se konvertuje i 400 hiljada maraka koje je investitor, „Estetik Interprojekt“, po osnovu kršenja ugovora ostao dužan IRB-u.\nIRB bi, ako zgrada konačno bude završena, dodatno kupljene prostorije vrlo brzo mogla i da napusti, jer, kako saznaje „Žurnal“, potkrovlje nezavršene zgrade nema građevinsku dozvolu, odnosno nije ni planirano odobrenim projektom. Priču o nelegalnom petom spratu, odnosno potkrovlju zgrade, u Gradskoj upravi Banjaluka nisu ni potvrdili ni dematovali. Teško je, međutim, povjerovati u scenario prema kojem bi peti, sporni sprat mogao da bude srušen, samim tim što je Vlada RS odobrila sredstva za njegovu kupovinu da bi zgrada uopšte bila završena.\nNestao je Šmigo Šmigić\nOdavno je jasno da investitor stambeno-poslovnog objekta godinama nema dovoljno sredstava da završi započetu gradnju i preda zgradu na korištenje IRB-u. Uz to, o poslovanju „Estetik Interprojekta“ u Banjaluci se ne zna gotovo ništa, osim da su preduzeće vodila četiri čovjeka od kojih se jednom, Šmigi Šmigiću, izgubio svaki trag.\nIRB je u januaru 2008. godine „Estetik-Interprojektu“ za 846 kvadrata avansno platio 2.846.000 maraka, što samo po sebi nije u skladu sa zakonom. Prema kupoprodajnom ugovoru, zgrada sa pet parking mjesta trebalo je da bude gotova do jula iste godine. U februaru ove godine predsjednik Vlade RS Aleksandar Džombić najavio je da su ugovorene strane došle do dogovora i da će čitava priča biti gotova za dva ili tri mjeseca. Džombić je precizirao da će Vlada pomoći investitoru da završi gradnju, te da će kupiti dodatne prostorije, bez obzira na to što one IRB-u nisu potrebne. Aleksandar Džombić dva mjeseca kasnije ne želi da priča o tome da li je kupljeni sprat legalan ili ne, kao i zašto je IRB-u odjednom potreban dodatni prostor.\n„Pročitajte informaciju, sve je tu riješeno. Nema tu nikakve dileme. U informaciji stoji šta ko treba da uradi i u kom vremenskom periodu kako bi se čitav proces priveo kraju“, rekao je premijer.\nVlada pojma nema\nNa poslednjem zasjedanju entitetskog parlamenta reagovala je opozicija u RS, doduše tek nakon što su od novinara saznali da je potkrovlje sporne zgrade sagrađeno bez potrebnih dozvola. Poslanici PDP-a zatražili su objašnjenje od Vlade RS, a ministar pravde Džerard Selman obećao je da će od Gradske uprave zahtijevati potrebne informacije, koje će potom objelodaniti.\nPo svemu sudeći, ni sama Vlada nije imala uvid u sve činjenice prije nego što je odobrila dodatna sredstva. Ili su, pak, u Vladi imali sve potrebne informacije, ali nisu očekivali da će ih saznati i drugi. Vlada je sa investitorom projekta izvršila vansudsko poravnanje za onih 400 hiljada maraka, koje je „Estetik Interprojekt“ po osnovu kršenja ugovora ostao dužan IRB-u. Međutim, da bi uselila u zgradu, IRB će da morati da platiti i završne radove na drugom, trećem i četvrtom spratu, koji ranije nisu plaćeni, jer je „Estetik Interprojekt“ probio rokove završetka radova.\nGlavna služba za reviziju javnog sektora RS u dva revizorska izvještaja upozorila je na nepravilnosti prilikom sklapanja kupoprodajnog ugovora između IRB-a i „Estetik Interprojekta“, navodeći da su prostorije kupljene bez raspisanog tendera. Revizori će, nema sumnje, i u ovoj, dodatnoj kupovini sprata, imati dosta posla. Sve je, kako saznaje „Žurnal“, ponovo završeno direktnom pogodbom, uključujući i angažovanje advokata i vještaka.\nSpasavanje ministarskih poslovnih prostora\nPostavlja se pitanje – šta bi mogli da budu stvarni razlozi vladine odluke da odobri dodatna sredstva i pomogne investitoru da završi zgradu. Prema našim saznanjima, moguće je da se iza svega kriju lični interesi pojedinaca iz vladajućeg SNSD-a. Nekoliko njih, među kojima su i neki od bivših ministra i ranijih šefova poslaničkog kluba najjače stranke u RS, u nedovršenoj zgradi imaju kupljene poslovne prostore i stanove. Ukoliko se zgrada ne završi, bez prostorija bi ostao ne samo IRB već i pojedinci iz SNSD-a. Zgrada se, međutim, neće završiti ukoliko IRB ne kupi dodatne prostorije.\nZanimljivo je da je zemljište na kojem „Estetik Interprojekt“ gradi novu zgradu IRB-a nekada pripadalo banjalučkom „Čajevecu“. Gradska uprava je Čajevecu 2005. godine odobrila gradnju zgrade, a iste godine u posao se uključuje „Estetik Interprojekt“. „Čajevec“ i „Estetik Interprojekt“ sklopili su ugovor po kojem „Čajevec“ ovoj firmi ustupa građevinsko zemljište, a ona, zauzvrat, treba da napravi zgradu za porodice poginulih radnika „Čajeveca“ na drugoj lokaciji. Poslije više probijanja rokova i protesta porodica poginulih radnika, završena je tek nedavno u Trapistima.\nČavić: Vlada u dilu\n„Nevjerovatno je i apsurdno da Vlada poslije toliko probijenih rokova za izgradnju prostorija za potrebe IRB-a nalazi solomonsko riješenje. Umjesto da sudski goni onoga ko je prekršio odredbe Ugovora, oni su odlučili da ulože dodatna sredstva, pa su toj firmi dali još milion maraka. Šta je suština tog objekta? Taj objekat ima i stambeni i poslovni dio. Zbog toga Vlada pomaže završetak tog objekta, umjesto da tuži firmu koja je bila dužna da isporuči prostorije IRB-u i još da traži nadoknadu štete“, ocijenio je poslanik Demokratske partije Dragan Čavić.\nBorenović: Odgovorni su u Vladi RS\nPoslanik PDP-a Branislav Borenović tvrdi da je Vlada, ili neko iz Vlade, duboko involviran u ovaj slučaj, te da postoje ljudi koji koriste Vladu da donosi odluke koje su u interesu pojedinaca. „Neko iz SNSD-a je duboko involviran u sve ovo“, istakao je Borenović.\nI fondovi bez „estetike“\nPrvi nezakoniti ugovor sa firmom «Estetik interprojekt», potpisali su čelnici Fonda stanovanja. Vrijednost je preko dva miliona, a u prostorije se trebalo useliti do kraja te 2006-e. Fond stanovanja se nije uselio do dana današnjeg. Godinu kasnije i prvi ljudi Fonda za razvoj i zapošljavanje, opet od Estetika bez tendera kupuju prostor za 700 hiljada maraka. Pare su date avansno, a Fond se trebao useliti iste te 2007., od čega nije bilo ništa. Oba Fonda su sastavni dio IRB-a.


Kraj Kluba Akademija 5. oktobra - Dan u Beogradu\nNaslovna » BG svaštara » Drugi pišu » Kraj Kluba Akademija 5. oktobra\nNeko drugi 27. septembar 2011. Drugi pišu Postavite komentar\nČuveni beogradski Klub Akademija zatvara se definitivno u sredu 5. oktobra 2011. godine, kada će ključevi kluba biti predati Fakultetu likovnih umetnosti.\nOvo je danas, 27. septembra, saopštilo preduzeće „Sens Art“ koje od tog dana više neće imati nikakvu nadležnost nad ovim čuvenim beogradskim klubom. U saopštenju, koje prenosimo u celini, piše:\n„Posle 5. oktobra, „Akademija“ će nestati sa mape postojećih kulturnih institucija, posle tačno 50 godina od svog nastanka. Do navedenog datuma, biće potpuno ispražnjena i „oslobođena“ od lica i stvari, a prostor vraćen u prvobitno stanje. Ovo znači da će „Akademija“ postati (a po svoj prilici i ostati) podrum sa nekoliko čkiljavih sijalica, potpuno neupotrebljiv za bilo kakvu dalju kulturnu namenu.\nOvom besmislenom činu najviše su doprineli: 1. Fakultet likovnih umetnosti\n2. Beogradska underground i urbana/“salonska“ (kvazi) elita\n3. Državna uprava, nesposobna da održi kontinuitet svoje, a u ovom slučaju i svetske kulturne baštine!\nNarod koji nema komunikaciju sa baštinom, nema komunikaciju ni sa bogom! (B. H.)\n1. Skoro 10.000 onih koji su iskreno i pravilno prepoznali i podržali „Akademiju“, a među njima su i Koja, Cane, Uroš Đurić, Rambo Amadeus…\n2. Informativne službe skoro svih relevantnih domaćih štampanih, el. i internet medija kao i određeni broj medija iz regiona, Evrope i sveta.\nOvom bezumnom činu NISU doprineli Lepa Brena, Ceca, Jelena Karleuša, Grand Produkcija… Mira i Sloba Milošević, Vojislav Šešelj, Ratko Mladić, Nacionalni front, Obraz… itd.“\nPodsetimo, krajem decembra, odlukom privrednog suda klub „Akademija“, koji se nalazi u podrumu Fakulteta likovnih umetnosti u Beogradu, dobio je nalog za iseljenje.\nProblem je višegodišnji. Fakultet likovnih umetnosti ustupio je 2002. ugovorom prostor kluba privatnom preduzeću „Sens Art“, koje je u modernizaciju, tehničko opremanje i infrastrukturu kluba uložilo značajna sredstva. Međutim, vršilac dužnosti direktora kluba Željko Božić tvrdi da nije znao da Fakultet nema pravo da izdaje prostor, pošto je vlasnik prostora gradsko komunalno preduzeće „Poslovni prostor“.\n„Počeo sam da sumjam u to 2007. godine, u januaru, kada su stigle informacije ljudi koje daju naznake da ugovor nema važnost“, kaže on.\nU međuvremenu, pokrenuta je peticija koju su potpisale mnoge javne ličnosti kako bi se sačuvao klub zbog njegovog značaja za umetničku i muzičku scenu Beograda osamdesetih godina, koja nije uspela da spasi legendarni beogradski klub od zatvaranja. (B92)\nPrethodni 27. Beogradski jazz festival\nSledeći Kula Nebojša otvorena za besplatne posete


Pokazali su ogromno poštovanje prema Srbiji i pojavili se u najjačem sastavu, ponovila je premijerka i dodala da ne zna da su mnoge države to uspele. Pokušali smo da dovedemo „Goldman Saks“ u Srbiju, čini se da smo uspeli u za sada malom obimu, oni ne dolaze tek tako, nisu prisutni u regionu. Uspeli smo da se dogovorimo da imamo mali zajednički projekat kako bi se uverili u to da je sve ono što pričamo zaista tako, a kada otvorite vrata i pokažete sebe, to je drugačija perspektiva, objasnila je Brnabić.\nPremijerka je napomenula da sada ne može da iznese detalje razgovora o projektu o kojem je bilo reči na sastanku. Ona je ukazala na to da je sastanak bio na potpuno drugačijem nivou nego 2014. godine, kada je bilo reči o rudniku Bor, i naglasila da „Goldman Saks“ ne drži rudnike, ali da može da dovede velikog investitora, što je dobro, ali da je nešto sasvim drugo kada je prisutan u vašoj zemlji i razvija nešto svoje. Naime, kako je predočila, ova grupacija sada neće posredovati u kupovini nečega ili da kupi, pa proda nešto, već će biti prisutna kao „Goldman Saks“ i u Srbiji razvijati neki segment svog biznisa.\nPrema njenim rečima, na sastanku je bilo reči o svemu što se dešavalo u Srbiji, šta je predsednik Aleksandar Vučić kao premijer uradio na polju fiskalne konsolidacije, koliko smo se promenili, kako smo se transformisali ka ekonomiji zasnovanoj na znanju, šta je to šta nudimo. Bio je to odličan, ali težak sastanak, ocenila je premijerka i podsetila na to da je „Goldman Saks“ bogatiji od dve trećine zemalja na svetu i da sami imaju 12.000 ljudi koji rade na razvoju različitih segmenata, a Srbija nešto manje od 40.000.\nOva grupacija, kako je ukazala, zna sve o Srbiji, koliko se zemlja promenila, koliko smo ozbiljni i kredibilni, cene sve to, a na drugačiji način ni ne bismo dobili sastanak, pogotovo ne takav na kojem se pojavi Dejvid Solomon. Takođe, „Goldman Saks“ je upoznat sa tim koliko smo bili hrabri da postignemo da imamo stabilan fiskalni monetarni sistem, da budemo, po rečima „Fajnenšel tajmsa“, tri puta rekorder u privlačenju stranih direktnih investicija, da se uz sve to pozicioniramo kao lider u e-upravi, inovacijama, ulaganjima u nauku, istraživanje i razvoj, precizirala je ona.\nOna je prenela da od radnih sastanaka vođenih u ponedeljak očekuje tri ili četiri nove investicije, koje ne moraju da budu velike, ali su nove jer će ljudi intvestirati svojim novcem i fondovima u naša preduzeća i našu pamet. U skladu sa tim, kako je dodala, očekuje se najmanje 120 novih radnih mesta koja će se otvoriti u narednih godinu dana, uz ocenu da će tih 120 radnih mesta „otplatiti” sav trud.


Atanasković: EU članstvo prioritet Srbije, hvala Mađarskoj\nTanjug 2. marta 2022. 14:34\nBUDIMPEŠTA – Članstvo Srbije u EU jedan je od spoljnopolitičkih prioriteta jer bez uključivanja država Balkana evropski ekonomski i politički prostor nije potpun, poručila je danas ministarka privrede Anđelka Atanasković na Ambasadorskoj konferenciji Mađarske.\n„Punopravno članstvo u Evropskoj uniji je jedan od spoljnopolitičkih prioriteta Republike Srbije. Smatramo da je mesto čitavog regiona Zapadnog Balkana u Evropskoj uniji i da bez uključivanja Balkana, kao dela jugoistočne Evrope, evropski ekonomski i politički prostor neće biti potpun“, izjavila je ona.\nAtanasković je zahvalila Mađarskoj koja dosledno i uporno promoviše tu politiku, saopštilo je resorno ministarstvo.\nOna je u Budimpešti kao šef delegacije Srbije na zasedanju Zajedničke komisije komisije za ekonomsku saradnju dve države.\nPred diplomatama Mađarske ona je podsetila da se ove godine obeležava jubilej – 140. godina od uspostavljanja generalnog konzulata Kraljevine Srbije u Budimpešti 1882. godine.\nAtanasković je istakla da vlade Srbije i Mađarske posvećeno rade na unapređenju ukupnih bilateralnih odnosa, i dodala da smo svedoci i sve prisnijih i bližih odnosa samih naroda, građana Mađarske i Srbije.\n„Zbog toga, sa ponosom mogu da kažem da Srbija i Mađarska ispisuju najlepše i najsvetlije stranice u istoriji bilateralnih odnosa“, rekla je ona.\nPodsetila je da je to ozvaničeno prošlogodišnjim zaključenjem Ugovora o prijateljskim odnosima i strateškom partnerstvu što je, kako je ocenila, pravi primer dobrosusedske saradnje, negovanja prošlosti i okrenutosti budućnosti.\nOna je ukazala i da zajednički rad u nekoliko diplomatskih predstavništava ukazuje na izgrađeno poverenje koje će doprineti daljim međunarodnim uspesima obeju zemalja.\n„Veoma važnim smatramo i zahvalni smo na izbalansiranoj poziciji Mađarske po pitanju Kosova i Metohije i na uzdržanom odnosu prema zahtevima takozvanih „institucija u Prištini“ za prijem u različite međunarodne organizacije i formate“, rekla je ona.\nAtanasković je istakla da će Srbija nastaviti da vodi odgovoronu regionalnu politiku, koja podrazumeva rešavanje svih otvorenih pitanja kroz dijalog.\nKako je ocenila, privredni rast i ekonomski razvoj Srbije i ostatka regiona jugoistočne Evrope nisu mogući bez očuvanja regionalne stabilnosti i unapređenja dobrosusedskih odnosa.